JBPM Melaka periksa 320 premis pastikan keselamatan pengunjung ketika Ramadan

MELAKA, 29 Syaaban 1443H, Jumaat – Jabatan Bomba dan Penyelamat Malaysia (JBPM) Melaka akan memeriksa kira-kira 320 premis perniagaan merangkumi pusat beli-belah, dewan orang ramai dan hotel bagi memastikan keselamatan pengunjung sepanjang Ramadan ini.

Pengarahnya, Abu Bakar Katain berkata, pemeriksaan tersebut akan bermula seminggu selepas umat Islam menyambut Ramadan dan akan berlanjutan hingga dua minggu selepas sambutan Aidilfitri nanti.

“Pemeriksaan tersebut akan dilaksanakan pasukan bomba di setiap daerah dan zon, antara perkara yang dititikberatkan dalam pemeriksaan premis adalah keperluan peralatan kebakaran dan laluan kecemasan yang boleh digunakan pengunjung untuk menyelamatkan diri jika berlaku kebakaran.

“Ini kerana pada kebiasaannya, premis perniagaan akan menambah stok barangan mereka menjelang sambutan Aidilfitri dan meletakkannya di tangga-tangga premis sekali gus menghalang laluan,” katanya kepada pemberita selepas merasmikan Majlis Pentauliahan Pegawai Bomba Bantuan Siri 1/2022 di Balai Bomba dan Penyelamat Ayer Keroh di sini hari ini.

Beliau berkata, mana-mana premis yang tidak mematuhi peraturan akan diberikan notis dan boleh didenda sehingga RM5,000 jika disabitkan kesalahan.

Dalam pada itu, Abu Bakar berkata, pihaknya mengenal pasti tiga ‘kawasan panas’ sering berlaku kebakaran pada musim kemarau di negeri berkenaan membabitkan Merlimau, Jasin dan Masjid Tanah di Alor Gajah.

Justeru, katanya beliau telah mengarahkan balai-balai bomba di seluruh daerah untuk menjalankan rondaan secara berkala bagi memantau keadaan semasa tempat-tempat terbabit terutama di kawasan bertanah gambut.

Beliau berkata pihaknya telah membuat persiapan logistik yang lengkap untuk proses memadam kebakaran di kawasan-kawasan yang dikenal pasti.


Gesa MP muslim usul pindaan batalkan lesen pemandu mabuk

BANGI, 21 Safar 1443H, Selasa – Pertubuhan Pengamal Perubatan dan Kesihatan Muslim Malaysia (I-Medik) menggesa kerajaan bertindak tegas terhadap individu yang memandu di bawah pengaruh alkohol dan dadah.

Timbalan Presidennya, Datuk Dr Mohamed Hatta Mohamed Tarmizi berkata, sudah tiba masanya pindaan segera wajib dilakukan kepada Akta Pengangkutan Jalan 1987.

Ini supaya hukuman yang lebih berat – termasuk membatalkan serta merta lesen kenderaan memandu (LKM) dan mengharamkan mereka memperbaharuinya – dilakukan ke atas pesalah yang terbukti memandu di bawah pengaruh alkohol dan dadah.

“I-Medik menyarankan Ahli-Ahli Parlimen muslim wajib membawa usul pindaan akta tersebut ke persidangan Parlimen sekarang dan meluluskannya dengan kadar segera.

“Ini selari dengan Maqasid Syariah mewajibkan nyawa dan akal dipelihara. Ini juga sejajar dengan Perlembagaan Malaysia yang mengambil Islam sebagai agama Persekutuannya,” katanya dalam kenyataan kepada Ismaweb.net.

Beliau menyuarakan saranan itu susulan cadangan Polis Diraja Malaysia (PDRM) kepada kerajaan agar mengehadkan pengeluaran lesen memandu kepada warga emas.

Sebelum ini, Pengarah Jabatan Siasatan dan Penguatkuasaan Trafik Bukit Aman, Datuk Azisman Alias berkata, antara faktor yang menyumbang kepada kemalangan adalah kerana warga emas memandu kenderaan dalam keadaan mereka tidak sihat sepenuhnya.

Beliau berkata, kumpulan warga emas seharusnya menjalani pemeriksaan kesihatan serta mendapatkan surat daripada doktor terlebih dahulu untuk mengesahkan bahawa mereka sihat untuk memandu.

Mengulas perkara itu, Dr Hatta berkata, saranan berkenaan perlu kajian lebih terperinci dan mungkin dijadikan sebagai pilihan terakhir.

Katanya, I-Medik berpandangan perlu lebih banyak data-data diperolehi untuk melihat sama ada faktor umur pemandu itu boleh menyumbang kepada kemalangan jalan raya.

“Bagaimanapun, I-Medik berpendapat lebih tumpuan harus diberikan kepada kesalahan memandu di bawah pengaruh arak dan dadah,” katanya.


Kerjasama dengan Muhyiddin bantu Tun Mahathir kembali berkuasa?

Oleh Zuhayati Yazid

BANGI, 14 Zulkaedah 1444H, Sabtu – Penyatuan semula Tun Dr Mahathir Mohamad dan Tan Sri Muhyiddin Yassin diyakini mampu mengukuhkan Perikatan Nasional (PN) dan menjadi wadah menjelang Pilihan Raya Negeri (PRN), tidak lama lagi.

Tun Mahathir sebelum ini berkata, beliau bersedia bekerjasama dengan Muhyiddin sekiranya kedua-dua pihak dapat mencapai matlamat yang sama.

Kenyataan itu disambut Muhyiddin, apabila mengakui secara peribadi bersedia untuk bekerjasama dengan semua tokoh Melayu dan Islam termasuk pemimpin berusia 97 tahun itu – demi perjuangan membela agama, bangsa dan negara.

Penganalisis Politik dari Universiti Teknologi Malaysia (UTM), Dr Mazlan Ali berkata, aura yang ada pada bekas Ahli Parlimen Langkawi itu masih terserlah dan tidak mustahil dapat mengukuhkan semula momentum PN.

“Saya percaya kerjasama Tun Mahathir dan Muhyiddin akan memberikan kekuatan tambahan kepada PN terutama untuk berdepan PRN tidak lama lagi, biarpun mereka pernah berseteru sebelum ini.

“Kerjasama ini pastinya dapat mengukuhkan perjuangan orang Melayu selepas melihat tiada lagi parti lain dapat membela dan berjuang untuk orang Melayu.

“Mungkin juga kerjasama ini boleh menutup kelemahan-kelemahan yang wujud dalam PN terutama apabila ada pemimpin PN terpalit dalam kes mahkamah,” katanya ketika dihubungi Ismaweb.net, hari ini.

Mengulas lanjut, Dr Mazlan berkata, tidak mustahil dengan kerjasama dua tokoh berkenaan dapat melumpuhkan pentadbiran negara – berikutan sokongan orang Melayu kini lebih tertumpu kepada PN selepas kecewa dengan kerjasama UMNO dan Pakatan Harapan (PH).

Situasi tersebut jelas Dr Mazlan akan menguntungkan PN sekali gus dijangka mampu merealisasikan impian Tun Mahathir untuk kembali berkuasa dalam membela nasib bangsa dan orang Melayu di negara ini.


PRK: SPRM lancar dua bilik gerakan bagi aduan rasuah

PUTRAJAYA, 9 Safar 1445H, Sabtu – Suruhanjaya Pencegahan Rasuah Malaysia (SPRM) melancarkan dua bilik gerakan di Johor bagi memudahkan orang ramai menyalurkan maklumat serta aduan berkaitan perbuatan rasuah dan salah guna kuasa pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

SPRM dalam kenyataan hari ini berkata kedua-dua bilik gerakan itu beroperasi 24 jam bermula hari ini hingga 9 September.

Bilik gerakan bagi pejabat SPRM Johor boleh dihubungi dengan menelefon 07-2316000, manakala bilik gerakan pejabat SPRM cawangan Batu Pahat menerusi talian 07-4321982.

SPRM turut mengingatkan semua calon dan parti politik yang bertanding agar tidak melakukan aktiviti-aktiviti yang boleh melanggar undang-undang dan peraturan pilihan raya selaras dengan Akta Suruhanjaya Pencegahan Rasuah Malaysia 2009 dan Akta Kesalahan Pilihan Raya 1954. – Bernama


Pembangkang seperti ‘anjing menyalak bukit’ persoal darurat

BANGI, 29 Jamadilawal 1442H, Rabu – Tindakan pembangkang menolak rasional serta alasan pengisytiharan darurat bagi menyelamatkan Malaysia daripada wabak COVID-19 seperti ‘anjing menyalak bukit’.

Demikian sindiran pedas Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman selepas pembangkang menolak alasan yang diberikan Perdana Menteri, Tan Sri Muhyiddin Yassin bagi melaksanakan darurat berkuat kuasa hingga 1 Ogos.

Beliau secara sinis berkata, ahli politik yang tidak faham bahasa ini harus diabaikan.

“Macam budak-budak, tak puas hati mak ayah suruh pulang ke rumah, nak main lagi.

“Bagai anjing menyalak bukit. Abaikan sajalah mereka ini.

“Ramai yang menyampah dah dengan ahli politik mabuk kuasa,” katanya ketika dihubungi Ismaweb.net hari ini.

Terdahulu, Perdana Menteri, Tan Sri Muhyiddin Yassin menjelaskan, pengisytiharan darurat ini bukan bentuk rampasan kuasa tentera dan perintah berkurung juga tidak akan dilaksanakan.

Beliau berkata, kerajaan awam sebaliknya akan terus berfungsi seperti sedia ada dan tidak akan terganggu.

Bagaimanapun, Presiden PKR, Datuk Seri Anwar Ibrahim, Setiausaha Agung DAP, Lim Guan Eng dan Presiden PAN, Mohamad Sabu dalam kenyataan bersama menganggap undang-undang sedia ada termasuk Perintah Kawalan Pergerakan (PKP) sudah memadai untuk menangani wabak COVID-19.

Menurut kenyataan Majlis Presiden Pakatan Harapan (PH), kuasa darurat ini bermakna memberi kuasa mutlak kepada Perdana Menteri untuk melakukan hampir apa sahaja, sewenang-wenangnya.

Kononnya kata mereka, undang-undang sedia ada, termasuk pelaksanaan Perintah Kawalan Pergerakan (PKP) yang diumumkan adalah mencukupi untuk mengumpul segala sumber dan kekuatan bagi mengatasi wabak tersebut.

Pandangan sama mengenai darurat turut dilontarkan bekas Perdana Menteri, Tun Dr Mahathir Mohamad.

Pemimpin berusia 95 tahun itu berpendapat, kerajaan mempunyai kuasa yang cukup untuk menangani penularan COVID-19 tanpa perlu mengisytiharkan darurat.

Katanya, ia berikutan rakyat di negara ini patuh kepada arahan kerajaan yang membabitkan sekatan pergerakan.


4,815 kanak-kanak jadi mangsa penderaan seksual gereja Portugal

LISBON, 23 Rejab 1444H, Selasa – Lebih 4,800 kanak-kanak didakwa menjadi mangsa penderaan seksual di Gereja Katolik Portugis, di mana 512 mangsa tampil mendedahkan perbuatan keji itu.

Pegawai kanan gereja Portugis sebelum ini mendakwa kononnya hanya segelintir kes seumpama itu berlaku.

Bagaimanapun, panel pakar yang meneliti kes penderaan di gereja itu mendedahkan beberapa kisah mengerikan berhubung dakwaan perbuatan berkenaan yang disertakan di dalam laporan akhir mereka.

Jawatankuasa Bebas untuk Kajian Penderaan Kanak-Kanak di Gereja Katolik – yang ditubuhkan biskop Portugis lebih setahun lalu – meneliti kes yang didakwa dari tahun 1950 dan seterusnya.

Difahamkan, laporan kes berkenaan akan dibincangkan pada mesyuarat tergempar 3 Mac ini.

Panel berkata, statut had untuk kebanyakan kes di dalam laporan itu sudah tamat tempoh dan hanya 25 dakwaan diserahkan kepada pihak pendakwa raya.

Ketua Persidangan Biskop Portugis, Biskop Jose Ornelas meminta maaf kepada mangsa kerana kegagalan pihak gereja menangani skala masalah itu.

“Penderaan seksual kanak-kanak adalah jenayah kejam, ia adalah luka yang menyakitkan (mangsa) dan memalukan kami,” katanya.

Pakar psikiatri yang mengetuai panel di Portugal, Pedro Strecht berkata, dianggarkan jumlah mangsa dalam tempoh kajian itu adalah sekurang-kurangnya 4,815.

Meskipun panel tidak mendedahkan nama mangsa, identiti pendera atau tempat penderaan berlaku, difahamkan senarai pendera sudah dihantar dan suspek dikatakan masih aktif di gereja. –  Agensi


Kebahagiaan siapa diutamakan? Diri sendiri atau anak-anak

ANTARA dua gambaran kasih sayang seorang ‘ibu’ demi kebahagiaan anak/anak-anak tersayang.

Kedua-dua ibu ini mempunyai pilihan dan pilihan ini bersangkut paut dengan kebahagiaan sang anak.

Seorang boleh sahaja memilih untuk membesarkan sang anak tanpa sentuhan Islam dan tidak ada siapapun akan tahu.

Seorang lagi memilih untuk memisahkan anak-anak sendiri dari sentuhan Islam dan semua orang sudah tahu.

Dalam kedua-dua kes, kebahagiaan siapakah yang diutamakan – diri sendiri atau anak/anak-anak?

Dua kes yang unik – Pertama: seorang wanita beragama Buddha membesarkan dan memelihara anak yang Muslim memastikan ‘anaknya’ kekal menjadi Muslim. Kedua: seorang wanita beragama Hindu (?) yang mengambil tindakan mahkamah untuk membatalkan keislaman anak-anaknya.

Mahkamah dan sistem perundangan ciptaan manusia tidak akan mengambil peduli tentang akhlak dan keimanan. Apa yang disebut sebagai keadilan yang ingin ditegakkan tidak ada kaitan dengan aspek keimanan. Manakala keadilan yang ingin ditegakkan oleh Syari’at ditunjangi oleh taqwa disebabkan berlaku adil dan menegakkan keadilan adalah perbuatan yang menghampiri taqwa.

Di dalam sistem kehakiman sivil yang melibatkan perebutan hak jagaan anak-anak, mahkamah dan hakim akan menilai sudut ‘kebajikan anak-anak’ sebelum memutuskan siapakah di antara ayah atau ibu yang perlu diberikan hak penjagaan.

Di dalam kes pemilihan agama anak-anak (pasangan bukan-Islam) yang masih di bawah umur 18 tahun, keputusan tersebut tidak terletak di tangan anak-anak. Ini adalah realiti dan kekusutan yang masih belum dapat dileraikan dengan memberi keadilan kepada semua pihak.

Terdapat satu sudut yang barangkali ramai di antara kita tidak sedar iaitu istilah-istilah ‘Aqil, Baligh dan Mumaiyyiz yang boleh digunakan sebagai satu petunjuk atau garis panduan untuk menguji kefahaman dan keislaman sang anak di dalam kes-kes ‘penukaran’ agama ini.

Maksud saya, dari sudut pandang Syari’at, umur 18 tahun bukanlah kriteria mutlak yang menjadikan seseorang itu bertanggungjawab di atas keputusan dan tindakan seseorang. Contohnya mendidik anak untuk solat, yang dimulai dengan suruhan ketika berumur tujuh tahun dan disiplin (hukuman) sekiranya sudah mencapai umur 10 tahun.

Ketiga-tiga istilah di atas juga merupakan kayu ukur sama ada seseorang anak itu faham tentang halal haram, dosa pahala, kefahaman tentang Islam dan juga pertanggungjawaban terhadap keputusan dan tindakan yang dibuat.

Kematangan tidak selalu dan tidak semestinya terikat dengan faktor umur.

Terdapat banyak contoh yang dapat dipetik dari khazanah ilmu Fiqh dan juga sejarah Islam tentang sudut pandang ini.

Kita berharap pihak mahkamah dan sistem perundangan negara hari ini meminta dan mengambil kira pandangan anak-anak yang telah menjadi Muslim sama ada untuk kekal di dalam agama Islam atau menuruti kehendak sang ibu yang telah memfailkan tindakan undang-undang untuk mencabar keislaman mereka.

Semoga tulisan ringkas ini dapat membuka mata, hati dan minda bahawa perjalanan untuk mendaulatkan Syari’ah masih jauh lagi buat umat Islam.

Mohd Luttfi Abd Khalid
Pengerusi iPeguam/Pemerhati politik


Najib akan mengetahui nasibnya berhubung rayuan SRC

PUTRAJAYA, 3 Jamadilawal 1443H, Rabu – Mahkamah Rayuan akan menyampaikan keputusannya hari ini berhubung rayuan Datuk Seri Najib Tun Razak terhadap sabitan dan hukuman penjara 12 tahun serta denda RM210 juta dalam kes penyelewengan dana RM42 juta milik SRC International Sdn Bhd.

Keputusan itu dijadualkan disampaikan melalui dalam talian pada 9 pagi, berikutan bekas perdana menteri itu dan peguam belanya merupakan kontak kasual kepada anak lelaki Tan Sri Muhammad Shafee Abdullah, Muhammad Farhan, yang disahkan positif COVID-19.

Difahamkan pasukan pendakwaan diketuai Timbalan Pendakwa Raya Datuk V. Sithambaram akan hadir dalam prosiding mahkamah terbuka itu.

Seramai 42 wartawan dari media tempatan dan asing telah diberi pas untuk mengikuti prosiding itu melalui pautan video di dewan persidangan dan 47 jurugambar dan jurukamera akan berada di lobi Istana Kehakiman untuk membuat liputan.

Najib, 68, memfailkan rayuan terhadap keputusan Mahkamah Tinggi Kuala Lumpur pada 28 Julai tahun lepas yang menjatuhi hukuman 10 tahun penjara ke atas Najib bagi setiap tiga pertuduhan pecah amanah (CBT) dan tiga kes pengubahan wang haram serta penjara 12 tahun dan denda RM210 juta atau penjara lima tahun bagi satu pertuduhan menyalahgunakan kedudukan, melibatkan dana SRC berjumlah RM42 juta.

Bagaimanapun, Najib hanya perlu menjalani hukuman penjara 12 tahun kerana Hakim Mahkamah Tinggi Mohd Nazlan Mohd Ghazali memerintahkan kesemua hukuman penjara itu berjalan serentak.

Mahkamah membenarkan permohonan Ahli Parlimen Pekan itu untuk penangguhan pelaksanaan hukuman penjara dan denda sementara menunggu rayuannya.

Bagi pertuduhan CBT, Najib sebagai penjawat awam dan ejen, iaitu perdana menteri dan menteri kewangan Malaysia, serta Penasihat  Emeritus  SRC International Sdn Bhd (SRC), didakwa menyeleweng masing-masing RM27 juta dan RM5 juta daripada  RM4 bilion kepunyaan SRC.

Beliau didakwa melakukan kedua-dua kesalahan itu di AmIslamic Bank Berhad, Bangunan Kumpulan Ambank, No 55, Jalan Raja Chulan di sini, antara 24 Disimber 2014, dan 29 Disember 2014.

Bagi pertuduhan ketiga, Najib didakwa menyeleweng RM10 juta daripada RM4 bilion kepunyaan SRC, di tempat sama antara 10 Februari 2015, dan 2 Mac  2015.

Ketiga-tiga pertuduhan itu dibuat mengikut Seksyen 409 Kanun Keseksaan yang memperuntukkan hukuman penjara maksimum  20 tahun dengan sebatan dan boleh dikenakan denda jika sabit kesalahan.

Bagi pertuduhan menyalahgunakan kedudukan,  Najib sebagai perdana menteri dan menteri kewangan  Malaysia didakwa menyalahgunakan kedudukannya untuk melakukan rasuah membabitkan sejumlah RM42 juta apabila beliau mengambil bahagian atau terlibat dalam keputusan untuk menyediakan jaminan kerajaan bagi pinjaman daripada KWAP kepada SRC International berjumlah RM4 bilion.

Beliau didakwa melakukan kesalahan itu di Pejabat Perdana Menteri, Precinct 1, Putrajaya, Wilayah Persekutuan Putrajaya, antara 17 Ogos 2011 dan 8 Februari  2012.

Pertuduhan itu dibuat mengikut Seksyen 23 Akta Suruhanjaya Pencegahan Rasuah Malaysia 2009 dan boleh dihukum menurut Seksyen 24 akta sama, yang memperuntukkan hukuman penjara sehingga  20 tahun dan denda tidak kurang daripada lima kali ganda jumlah atau nilai rasuah atau RM10,000, yang mana lebih tinggi, jika disabitkan kesalahan.

Bagi tiga pertuduhan pengubahan wang haram, Najib didakwa menerima masing-masing  RM27 juta, RM5 juta dan RM10 juta, hasil daripada aktiviti menyalahi undang-undang, menerusi sistem Pemindahan Dana dan Sekuriti secara Elektronik Masa Nyata (Rentas) ke dalam dua akaun AmIslamic Bank Berhad kepunyaannya.

Beliau didakwa melakukan kesalahan itu di AmIslamic Bank Berhad, Bangunan Kumpulan AmBank, No. 55, Jalan Raja Chulan di sini, antara 26 Disiember 2014, dan 10 Februari  2015.

Najib didakwa mengikut Seksyen  4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang membawa hukuiman penjara sehingga 15 tahun dan denda sehingga lima kali jumlah atau nilai daripada hasil yang diperoleh secara tidak sah atau RM5 juta, mana lebih tinggi jika sabit kesalahan. – Bernama


Vaksin COVID-19 Russia sesuai untuk umur 18 hingga 60 tahun

MOSCOW, 23 Zulhijjah 1441H, Khamis – Vaksin baharu Russia untuk COVID-19 disyorkan kepada individu berusia 18 hingga 60 tahun, kata ketua Pusat Kesihatan Saintifik Kementerian Kesihatan Rusia Vladimir Bondarev pada Rabu.

“Di Russia, menjadi kebiasaan untuk mengesahkan (vaksin untuk) kanak-kanak daripada lahir hingga 18 tahun; dewasa daripada 18 hingga 60 tahun; dan warga emas – berusia lebih 60 tahun.

“Kajian klinikal kini dilakukan terhadap sekumpulan sukarelawan berusia 18 hingga 60 tahun. Oleh itu, vaksin ini sekarang ditujukan untuk kegunaan kepada mereka yang berusia 18 hingga 60 tahun,” kata Bondarev dalam satu taklimat.

Pakar itu juga berkata, kajian klinikal tambahan diperlukan untuk warga emas dan mungkin akan dilakukan semasa ujian klinikal pasca pendaftaran, lapor agensi berita Sputnik.

Sementara itu, pengarah Institut Penyelidikan Kebangsaan Epidemiologi dan Mikrobiologi Gamaleya Alexander Gintsburg berkata, beliau yang bakal mencecah umur 60 tahun sudah diberikan suntikan dengan vaksin itu dan berada dalam keadaan baik.

Awal minggu ini, Russia mengumumkan untuk mendaftarkan vaksin COVID-19 pertama di dunia, dikenali Sputnik V.

Presiden Vladimir Putin sudah memberi kelulusan terhadap vaksin itu.

Vaksin itu dibangunkan secara bersama oleh institut penyelidikan Gamaleya dan Dana Pelaburan Langsung Rusia.

Sehingga kini vaksin berkenaan sudah diuji terhadap 76 sukarelawan di dua institusi – Universiti Sechenov di Moscow dan Hospital Tentera Burdenko di Kementerian Pertahanan. – Bernama


Hidupkan semula masyarakat sivil melalui laporan media adil, berfakta: PM

KUALA LUMPUR, 12 Syawal 1444H, Rabu – Perdana Menteri, Datuk Seri Anwar Ibrahim mengulangi komitmen dan keazaman kuat kerajaan untuk menghidupkan semula prinsip masyarakat sivil melalui laporan media yang adil dan berfakta.

Beliau berkata demikian dalam ciapan di laman Twitter sebagai respons kepada laporan Reporters Without Borders (RSF) yang menyatakan Malaysia menduduki tempat ke-73 dengan 62.83 mata dalam Indeks Kebebasan Akhbar Dunia 2023 berbanding tempat ke-113 dengan 51.55 mata tahun lepas.

Malaysia juga berada di kedudukan tertinggi dalam kalangan negara Asean, mendahului Thailand (106), Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).

Indeks itu, yang diterbitkan di laman web RSF, bertujuan untuk membandingkan tahap kebebasan media di 180 negara dan wilayah di dunia.

Dalam ciapannya, Perdana Menteri turut melahirkan harapan agar media akan terus bekerja dan menegakkan prinsip demokrasi.


12 menteri utus warkah kepada Agong, UMNO dakwa PN mahu aibkan PM

BANGI, 15 Rabiulawal 1444H, Rabu – Presiden UMNO, Datuk Seri Dr Ahmad Zahid Hamidi mendakwa, tindakan 12 menteri Perikatan Nasional (PN) mengutuskan warkah kepada Yang di-Pertuan Agong supaya tidak memperkenankan pembubaran Parlimen sebagai sengaja mengaibkan Perdana Menteri, Datuk Seri Ismail Sabri Yaakob.

Katanya, jika tidak bersetuju dengan pembubaran Dewan Rakyat, ia boleh dibincangkan dalam mesyuarat Kabinet tanpa perlu menghantar surat kepada Istana Negara selain dihebahkan kepada umum.

“Ternyata tindakan ini adalah niat jahat, musuh BN untuk mengaibkan Perdana Menteri dari BN,” dakwanya dalam kenyataan, hari ini.

Beliau berkata demikian sebagai mengulas kenyataan Pengerusi PN, Tan Sri Muhyiddin Yassin yang menafikan tindakan berkenaan punca Perdana Menteri terpaksa membubarkan Parlimen.

Kata Ahmad Zahid lagi, tindakan menteri PN menghantar surat itu bukanlah satu-satunya sebab berlaku pembubaran Parlimen.

Sebaliknya, beliau menegaskan, terdapat banyak lagi perkara yang mencetuskan kepada pembubaran Parlimen.

“Parti beliau (Muhyiddin) juga menuntut jawatan Timbalan Perdana Menteri dan mendedahkan perjanjian persefahaman beliau, sedangkan Bersatu sudah ada jawatan menteri kanan, menteri-menteri dan jawatan syarikat berkaitan kerajaan (GLC).

“Tuntutan jawatan tersebut tidak sensitif dengan situasi pemulihan ekonomi negara dan dasar jimat cermat negara.

“Sebaliknya Bersatu asyik memikirkan mengenai jawatan, pangkat dan kedudukan sahaja,” dakwanya.


Isu papan tanda Jawi di SJKC: Dong Zong Sarawak kecam pihak berkuasa

BANGI, 24 Rabiulakhir 1443H, Isnin – Selepas pemimpin parti tamak haloba DAP, Persatuan Lembaga Pengurusan Sekolah Cina Sarawak (Sha Dong Zong) pula mengecam pihak berkuasa kerana tidak mempamerkan tulisan Cina pada papan tanda dua sekolah rendah Cina di Pahang.

Memetik Borneo Post, Sha Dong Zong dilaporkan berkata, papan tanda itu hanya memaparkan nama sekolah masing-masing dalam Bahasa Malaysia dan Jawi.

“Tiada tulisan Cina pada papan tanda sekolah, yang amat kami bimbangi. Kami menganggap ini sebagai tanda kemarahan pihak berkuasa dan kami membantahnya.

“Kami menuntut Kementerian Pendidikan dan Jabatan Pendidikan negeri Pahang mengambil tindakan segera untuk membetulkan papan tanda sekolah,” katanya.

Sha Dong Zong mendakwa, papan tanda menandakan identiti tradisi Cina.

Jelasnya, papan tanda sekolah Cina tanpa tulisan Cina padanya menunjukkan kehilangan identiti.

“Hak kita untuk belajar dan menggunakan bahasa ibunda termaktub dalam Perlembagaan Persekutuan.

“Dan insiden karakter Cina yang hilang dari papan tanda sekolah Cina ini sekali lagi menunjukkan bahawa pihak berkuasa mengabaikan hak asasi pendidikan Cina, dengan itu mewujudkan percanggahan pendapat dan ketidakpercayaan di kalangan kaum yang berbeza,” katanya.

Sha Dong Zong mengingatkan pihak berkuasa bahawa sekolah rendah Cina diuruskan oleh lembaga sekolah masing-masing seperti yang termaktub di bawah Akta Pendidikan 1996.

Ia menegaskan bahawa pelbagai lembaga sekolah memiliki sekolah rendah Cina masing-masing.

“Sebarang tindakan, dasar atau rancangan yang harus mengubah sifat sekolah rendah Cina atau menjejaskan kepentingan sekolah ini akan dikutuk oleh lembaga sekolah mereka,” katanya.

Sehubungan itu, Sha Dong Zong menggesa Jabatan Pendidikan Negeri Sarawak supaya lebih peka dalam melaksanakan dasar di negeri itu bagi menghormati hak semua sekolah dan mengelak insiden sama berlaku di Sarawak.

Ia juga merayu kepada pemimpin Cina di negara ini untuk memainkan peranan mereka dalam mempertahankan hak masyarakat terhadap pendidikan Cina.

“Pemimpin Cina kita perlu memberi perhatian yang sewajarnya kepada hal ehwal semasa dan pembangunan negara, sentiasa berwaspada untuk menjauhkan ekstremisme dan ketaksuban demi melindungi sekolah rendah Cina,” katanya.


Hutan gondol, apa sudah jadi Pejabat Hutan Pahang?: PEMBELA

BANGI, 16 Ramadan 1442H, Rabu – Belum reda dengan isu penceroboh kebun durian Musang King di Raub, negeri Pahang kini ditularkan pula dengan imej hutan gondol di Kuantan.

Pertubuhan-Pertubuhan Pembela Islam (PEMBELA) yang giat mempertahankan isu rakyat tampil mempersoalkan kewajaran tindakan menggondol tanah hutan di daerah berkenaan.

“Sekarang sedang tular di media sosial imej ‘hutan gondol’ sekitar Pejabat Hutan Kuantan, Pahang yang menjadi tanda tanya pelbagai pihak.

“Apa sudah jadi?” soal pertubuhan itu dalam hantaran ringkas di Facebook, hari ini.

Terdahulu, imej satelit dan gambar di hadapan Pejabat Hutan Kuantan yang tular di media sosial menjadi tanda tanya masyarakat umum.

Ramai yang tertanya-tanya berikutan terlalu banyak kes pencerobohan hutan di negeri Pahang sehingga integriti pejabat hutan dan kerajaan negeri sering dipersoalkan.

Pengguna laman Facebook yang dikenali sebagai Mawar Kenanga berkata, beliau khuatir sekiranya penggondalan hutan itu akan menyebabkan banjir selain berharap pihak berkuasa mengambil perhatian isu berkenaan.

“Janganlah terkena banjir. Kesian rakyat yang jadi mangsa. Harap pihak kayangan cakna benda-benda ini,” katanya.

Turut sependapat Izzah Hassan, yang tidak menolak kemungkinan penduduk tinggal di kawasan berhampiran akan menjadi mangsa sekiranya banjir besar berlaku.

Selain itu, Ahmad Arifin menggesa, Suruhanjaya Pencegahan Rasuah Malaysia (SPRM) menyiasat pegawai-pegawai Pejabat Hutan Kuantan serta individu yang mempunyai kaitan dengan sektor tanah dan pembalakan.

“Banyak kes Pahang ini. Kes penceroboh tanah Durian King tak settle (selesai) lagi. Pahang.. memang mudah noo tanah mu kena ceroboh,” kata Nor Ali kesal.


Gaza dalam krisis, ekonomi rugi RM6.09 bilion tahun ini

BAITULMAQDIS, 10 Jamadilawal 1442H, Jumaat – Sektor ekonomi Gaza mengalami kerugian AS$1.5 bilion (RM6.09 bilion) tahun ini, kata Ketua Jawatankuasa Nasional Gaza untuk Pemecahan Pengepungan.

Ahli politik Palestin, Jamal Al-Khudari dalam satu kenyataan semalam menegaskan bahawa tahun ini adalah paling berbahaya disebabkan sekatan Israel yang berterusan, ditambah pula dengan penularan wabak COVID-19.

Sejak Jun 2007, Israel menyekat laluan darat, udara dan laut dengan ketat ke atas penduduk Gaza, bahkan menghalang akses mereka yang memerlukan rawatan perubatan.

Melalui pengepungan ini, Israel telah mengurangkan kemasukan barangan, sementara aktiviti perniagaan dan eksport telah dihentikan kecuali dalam kes-kes tertentu.

Selain itu, kadar kemiskinan meningkat bermula 40 peratus pada 2007 kepada 56 peratus pada 2017, sekali gus menjadikan lebih daripada sejuta penduduk Palestin hidup tanpa punca pendapatan.

Sementara itu, Jamal berkata, hampir 70 peratus keluarga di Gaza diancam kekurangan makanan, sementara 85 peratus lagi hidup di bawah garis kemiskinan kesan daripada sekatan Israel dan penularan COVID-19.

Malah, kadar pengangguran di Semenanjung Gaza yang diduduki telah meningkat hingga 60 peratus, yang turut memberi kesan lebih 350,000 pekerja secara langsung dan tidak langsung akibat daripada penutupan beberapa kilang, syarikat dan bengkel yang terpaksa memberhentikan ribuan pekerja.

Pada masa sama, Jamal menggesa masyarakat antarabangsa untuk menegakkan undang-undang dan menyelamatkan Gaza. – Agensi


Polis rampas dadah bernilai RM6.58 juta

KANGAR, 15 Muharram 1442H, Khamis – Polis menahan dua beranak serta seorang lagi remaja dan merampas 126 bungkusan plastik dadah syabu serta ganja bernilai kira-kira RM6.58 juta di Felda Rimba Emas, Padang Besar semalam.

Ketua Polis Perlis, Datuk Surina Saad berkata, seorang bapa berusia 43 tahun dan anaknya berusia 16 tahun ditahan bersama dengan seorang rakan sebaya anaknya di rumah mereka di kawasan Felda berkenaan dalam serbuan itu.

Beliau berkata, hasil pemeriksaan, polis menjumpai 126 bungkusan plastik berwarna hijau berisi dadah jenis syabu serta 100 bungkusan mampat berisi dadah, dengan semua bungkusan dianggarkan seberat satu kilogram setiap satu.

“Dua remaja berkenaan ditahan ketika sedang menyusun bungkusan, sebelum bapa remaja itu tiba di rumah berkenaan dan ditahan di lokasi yang sama kira-kira dua jam kemudian,” katanya kepada pemberita dalam sidang media di Ibu Pejabat Polis Kontinjen (IPK) Perlis di sini hari ini.

Katanya, hasil ujian air kencing ke atas suspek mendapati ketiga-tiga mereka positif syabu serta tidak mempunyai sebarang rekod jenayah, dan mereka dipercayai bergiat aktif dalam rangkaian pengedaran dadah sejak awal tahun lepas.

Surina berkata, semua suspek direman tujuh hari mulai semalam dan kes disiasat mengikut Seksyen 39(b) Akta Dadah Berbahaya 1952 yang memperuntukkan hukuman gantung sampai mati jika sabit kesalahan. – Bernama


Israel enggan pindah dana Qatar ke Gaza

GAZA, 27 Syawal 1442H, Selasa – Negara haram Israel tidak akan meneruskan pemindahan bantuan kewangan Qatar ke Gaza, lapor agensi berita Sama.

Mengikut rekod, bantuan kewangan Qatar seharusnya tiba di Gaza pada minggu ini, tetapi kehadiran pengirimnya di wilayah itu telah menyebabkan ketegangan di Israel.

Sementara itu, laman web berita Walla melaporkan, mantan ketua Mossad, Yossi Cohen menegaskan, kebergantungan kepada dana Qatar adalah satu kesalahan dalam usaha mencapai kemenangan di Semenanjung Gaza.

“Kami berharap bantuan kewangan Qatar akan membawa penyelesaian dengan Hamas (Pergerakan Perjuangan Islam Palestin), namun keadaan tidak terkawal,” katanya.

Kementerian Kesihatan Palestin di Gaza melaporkan bahawa jumlah kematian akibat serangan rejim pengganas Israel di kawasan yang diduduki pada 10 hingga 21 Mei lalu adalah seramai 254 orangm

Jumlah itu termasuk 66 kanak-kanak, 39 wanita dan 17 warga emas, manakala 1,948 orang Palestin yang lain cedera. -Agensi


Pentaksiran terbaik nilai segala potensi tersembunyi pelajar: Presiden ISMA

BANGI, 3 Zulkaedah 1443H, Jumaat – Pemansuhan Pentaksiran Tingkatan Tiga (PT3) baik atau buruk ditentukan oleh bentuk pentaksiran yang akan digantikan kelak.

Bagaimanapun bagi Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni, pentaksiran terbaik adalah menilai segala potensi yang tersembunyi di dalam diri pelajar.

“Pentaksiran menyeluruh akan membangunkan sistem pendidikan yang lebih menyeluruh dan tidak tertumpu hanya kepada memenuhi kehendak pasaran kerja atau pembangunan ekonomi sahaja.

“Bertitik tolak dari situ, penghargaan kepada pelajar pelbagai potensi juga akan berlaku. Tiada lagi istilah keciciran kerana segala potensi ada ruangnya dalam negara,” katanya dalam kenyataan di laman Facebook beliau hari ini.

Semalam, Menteri Kanan Pendidikan, Datuk Dr Radzi Jidin mengumumkan pemansuhan PT3 pada tahun ini.

Sebaliknya, beliau berkata, Kementerian Pendidikan (KPM) mengambil pendekatan untuk memperkasakan pentaksiran berasaskan sekolah (PBS) melalui Ujian Akhir Sesi Akademik.

Katanya, biarpun kini tiada peperiksaan pentaksiran Ujian Pencapaian Sekolah Rendah (UPSR) dan PT3, penguasaan serta pencapaian murid boleh diukur melalui pentaksiran secara sumatif yang dijalankan pada akhir tahun, bermula tahun ini.

Beliau berkata, keputusan memansuhkan sistem penilaian akademik yang diguna pakai sejak 2014 itu bertujuan untuk membina kemenjadian dan kompetensi murid, selain memberi ruang untuk melaksana intervensi terhadap murid yang didapati ketinggalan serta tidak mendapat tahap penguasaan sepatutnya.


Lapangan terbang Aden dibuka semula selepas serangan berdarah Houthi

SANAA, 20 Jamadilawal 1442H, Isnin – Lapangan Terbang Antarabangsa Aden dibuka semula untuk beroperasi semalam, selepas serangan peluru berpandu yang dilancarkan militan Houthi minggu lalu, lapor media tempatan.

Serangan berkenaan berlaku pada Rabu lalu, tidak lama selepas penerbangan anggota Kabinet tiba dari Riyadh.

Sekurang-kurangnya 25 orang terbunuh dan 110 yang lain cedera dalam serangan berkenaan.

Lapangan terbang itu dibuka semula semalam, yang turut dihadiri Menteri Pengangkutan, Menteri Dalam Negeri Yaman dan pegawai kerajaan lain.

Menurut agensi berita SABA, penerbangan pertama selepas lapangan terbang kembali beroperasi dijadualkan tiba dari Khartoum.

Wilayah Aden terlibat dalam keganasan berikutan pertikaian antara Majlis Peralihan Selatan yang disokong Emirah Arab Bersatu (UAE) – yang menuntut kemerdekaan untuk Yaman Selatan dan kerajaan yang berpusat di Sanaa setelah diusir dari oleh Houthi pada 2014. – Agensi


5,000 rumah rosak akibat banjir dahsyat Libya

TRIPOLI, 30 Safar 1445H, Sabtu – Kira-kira 5,000 rumah dilaporkan rosak akibat banjir dahsyat yang disebabkan oleh taufan Daniel di wilayah Jabal Akhdar, timur laut Libya.

Menurut kerajaan perpaduan Libya pada Jumaat, bencana itu juga mengakibatkan rangkaian air runtuh sehingga menyebabkan bekalan air minumam terputus di beberapa kawasan.

“Wilayah ini memerlukan penyelenggaraan dan pembinaan semula kira-kira 35 kilometer jalan yang rosak, dan 20km saluran saliran air hujan utama,” kata Pihak Berkuasa Projek Perumahan dan Utiliti.

Sekurang-kurangnya 6,000 orang terbunuh dan ribuan yang lain masih hilang akibat banjir buruk melanda Libya pada hujung minggu lalu.

Hujan lebat akibat taufan Daniel melanda beberapa kawasan pada Ahad lalu di wilayah timur Libya, membabitkan Benghazi, Al-Bayda, Al-Marj, Soussa dan Derna.- Agensi


Guna bahasa Melayu untuk setiap urusan rasmi negara: PM

BANGI, 24 Rejab 1443H, Sabtu – Perdana Menteri, Datuk Seri Ismail Sabri Yaakob berkata, setiap urusan rasmi negara termasuk mesyuarat dan persidangan antarabangsa akan menggunakan Bahasa Melayu.

Beliau yang kini berada di Bangkok, Thailand berkata, usaha tersebut dilakukan bagi memartabatkan semula bahasa tersebut sebagai Bahasa Kebangsaan.

Malah, beliau sendiri telah memulakan usaha itu apabila menggunakan Bahasa Melayu ketika mesyuarat dua hala dan sidang media bersama semasa melakukan lawatan rasmi ke Brunei serta Kemboja sebelum ini dan yang terbaharu, Thailand.

“Sebelum ini, saya telah menyatakan bahawa dalam setiap urusan rasmi kerajaan, kita perlu menggunakan Bahasa Melayu.

“Rundingan saya di luar negara juga merupakan urusan rasmi kerajaan. Oleh sebab itu, saya menggunakan Bahasa Melayu.

“Sudah sampai masanya kita perlu bangga dengan Bahasa Melayu yang merupakan Bahasa Kebangsaan; kita bertanggungjawab memperkasa Bahasa Melayu.

“Jadi, kita tidak ada sebab untuk rasa janggal dan berbahasa Melayu ketika di luar negara kerana orang lain boleh bangga dengan bahasa masing-masing,” katanya pada sidang akhbar bersama wartawan Malaysia pada akhir lawatan rasmi tiga hari beliau ke negara itu.

Malah, ketika mengadakan pertemuan dan mesyuarat terhad bersama Perdana Menteri Thailand, Prayuth Chan o-cha semalam, beliau telah menggunakan Bahasa Melayu.

Beliau menjelaskan, penduduk di ASEAN paling banyak menggunakan Bahasa Melayu dan tidak menolak kemungkinan suatu hari nanti, boleh dijadikan sebagai Bahasa ASEAN.

“Perkara ini mungkin boleh dibincang dengan pemimpin ASEAN pada masa depan,” katanya.

Ismail Sabri berkata, di ASEAN, enam negara menggunakan bahasa sendiri dalam urusan rasmi masing-masing dan perlu diterjemah manakala empat lagi menggunakan Bahasa Inggeris.

“Jika negara itu menggunakan bahasa mereka, kita akan menggunakan Bahasa Melayu.

“Sekiranya negara itu menggunakan Bahasa Inggeris, kita menggunakan Bahasa Inggeris atau bahasa kita sendiri (Bahasa Melayu),” katanya lagi.


Erdogan desak rejim haram henti serang Gaza

ANKARA, 6 Rabiulakhir 1445H, Sabtu – Presiden Turkiye, Tayyip Erdogan mendesak Israel menghentikan serangannya ke atas Gaza dan menggesa kerajaan di seluruh dunia untuk bertindak bagi gencatan senjata kemanusiaan di rantau itu.

Turkiye menyokong rakyat Palestin serta penyelesaian dua negara kepada konflik Israel-Palestin yang sudah berdekad lamanya, dan menjadi tuan rumah kepada ahli kumpulan Hamas.

Negara itu menawarkan diri untuk menjadi pengantara dan telah menghantar bantuan kemanusiaan untuk Semenanjung Gaza yang tersekat di Mesir susulan sempadan ditutup.

Walaupun pada mulanya mengutuk kematian orang awam dan menggesa supaya menahan diri kerana ia berusaha untuk membaiki hubungan dengan Israel selepas bertahun-tahun permusuhan, Ankara mengukuhkan pendiriannya terhadap Israel ketika pertempuran dan krisis kemanusiaan di Gaza semakin rancak.

“Saya mengulangi gesaan saya agar kepimpinan Israel tidak sekali-kali meluaskan skop serangannya terhadap orang awam dan segera menamatkan operasinya yang sama seperti pembunuhan beramai-ramai,” kata Erdogan di X yang dikenali sebagai Twitter sebelum ini.

Israel memprovokasi pelakon bukan serantau dan bukannya berpatah balik daripada kesilapannya di Gaza.

Justeru, wilayah itu memerlukan penyelamatan daripada ‘kegilaan’ yang disokong oleh kuasa dan media Barat, katanya.

Katanya lagi, Ankara sedang berusaha untuk menamatkan pertempuran sebelum ia mencapai ‘titik tidak boleh kembali’.

“Adalah jelas bahawa keselamatan tidak boleh dicapai dengan membunuh kanak-kanak, wanita, orang awam; dengan mengebom hospital, sekolah, masjid, dan gereja.

“Kekejaman tidak membawa kemakmuran,” tegasnya.- Agensi


Kes denggi di Selangor meningkat

BANGI, 1 Zulkaedah 1443H, Rabu – Selangor melaporkan sejumlah 11,793 kes demam denggi sehingga 28 Mei lalu, iaitu peningkatan sebanyak 87.2 peratus berbanding minggu sama tahun 2021 iaitu 6,301 kes.

Pengarah Kesihatan Negeri, Datuk Indera Dr Sha’ari Ngadiman berkata, pada Minggu Epid (ME) 21, sejumlah 866 kes denggi telah dilaporkan di negeri ini iaitu penurunan sebanyak 5.9 peratus berbanding 920 kes pada minggu sebelumnya.

Beliau berkata, lima daerah utama yang mencatatkan kes demam denggi tertinggi adalah Petaling (4,436 kes), Klang (2,729 kes), Hulu Langat (2,435 kes), Gombak (1,188 kes) dan Sepang (334 kes).

“Jumlah lokaliti wabak denggi aktif adalah sebanyak 331 dengan perincian lokaliti hotspot 33, wabak tak terkawal 26 dan wabak terkawal dan wabak baru 272.

“Bilangan lokaliti hotspot berdasarkan daerah adalah Petaling 21, Hulu Langat 4, Klang 4, Kuala Langat 3 dan Sepang 1,” katanya dalam kenyataan, hari ini.

Dr Sha’ari berkata, tiada kematian denggi didaftarkan pada minggu ini menjadikan jumlahnya kekal pada tiga kes.

Sehubungan itu, pihak Jabatan Kesihatan Negeri Selangor menyarankan komuniti di kawasan kediaman dapat melaksanakan aktiviti pembersihan tempat pembiakan nyamuk aedes kendiri secara berkala di dalam dan persekitaran tempat tinggal.

Dengan meluangkan masa hanya 10 minit, beliau menasihatkan supaya memastikan semua takungan air yang tidak digunakan di persekitaran masing-masing dimusnahkan.

“Meletakkan ubat pembunuh jentik-jentik di tempat takungan air yang tidak dapat dimusnahkan.

“Bagi takungan air kekal yang disimpan untuk kegunaan, hendaklah sentiasa ditutup rapat atau diletakkan ubat pembunuh jentik-jentik serta diperiksa seminggu sekali,” katanya.

Pada masa sama, masyarakat disaran memakai alat pelindung diri dan pakaian yang menutupi lengan dan kaki untuk mengelakkan gigitan nyamuk.

“Sekiranya ada anggota keluarga atau diri sendiri yang mengalami tanda-tanda dan mengalami gejala demam denggi hendaklah mendapatkan rawatan dengan kadar segera,” katanya.


Dr Mohd Daud Bakar dilantik Pengerusi MAIWP baharu

KUALA LUMPUR, 12 Rejab 1442H, Rabu – Presiden Universiti Islam Antarabangsa Malaysia (UIAM) Datuk Dr Mohd Daud Bakar dilantik sebagai Pengerusi Majlis Agama Islam Wilayah Persekutuan (MAIWP) baharu, berkuat kuasa 10 Februari lepas.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri dalam kenyataan hari ini memaklumkan pelantikan itu bersama 21 ahli MAIWP baharu, mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Zulkifli menyerahkan watikah pelantikan kepada mereka yang berkenaan di Kompleks Islam Putrajaya, Putrajaya semalam.

Katanya Mohd Daud yang juga Pengerusi Majlis Penasihat Syariah Bank Negara Malaysia adalah seorang tokoh dan pakar kewangan Islam, selain aktif menjadi penasihat syariah institusi kewangan di peringkat antarabangsa seperti di Oman; Dubai, Emiriyah Arab Bersatu (UAE); Perancis dan London, England.

Selain itu, Zulkifli memaklumkan Ketua Pengarah Jabatan Kemajuan Islam Malaysia (Jakim) Datuk Abdul Aziz Jusoh dilantik sebagai Timbalan Pengerusi MAIWP yang baharu.

Zulkifli berkata selari dengan peruntukan Akta Pentadbiran Undang-Undang Islam (Wilayah-Wilayah Persekutuan) 1993 [Akta 505], seramai lima ahli ex-officio turut dilantik.

Mereka adalah Timbalan Ketua Setiausaha Kanan Jabatan Perdana Menteri Datuk Mohd Sallehhuddin Hassan mewakili Ketua Setiausaha Negara; Peguam Negara Tan Sri Idrus Harun; Ketua Polis Kuala Lumpur Datuk Saiful Azly Kamaruddin mewakili Ketua Polis Negara; Mufti Wilayah Persekutuan Datuk Dr Luqman Abdullah; dan Datuk Bandar Kuala Lumpur Datuk Seri Mahadi Che Ngah.

Sementara itu, Zulkifli berkata Pengarah Jabatan Agama Islam Wilayah Persekutuan (JAWI) Datuk Mohd Ajib Ismail pula dilantik sebagai Setiausaha MAIWP, selaras dengan Akta 505. – Bernama


Zahid dalam ketakutan hadapi pertandingan jawatan presiden?

BANGI, 20 Jamadilakhir 1444H, Jumaat – Tindakan Datuk Seri Ahmad Zahid Hamidi mendedahkan 10 Ahli Parlimen Barisan Nasional (BN) termasuk daripada UMNO menandatangani surat akuan bersumpah (SD) menyokong Tan Sri Muhyiddin Yasin jelas membuktikan dirinya berada dalam ketakutan dalam menghadapi pertandinganv jawatan Presiden.

Penganalisis politik, Prof Dr Ahmad Atory Hussain berkata, tidak sewajarnya pendedahan itu dibuat kerana ia langsung tidak memberi kesan kepada parti tersebut.

Sebaliknya, tindakan berkenaan boleh memakan dirinya sendiri selain memberikan gambaran mengenai dirinya yang didakwa sedang ‘berkomplot’ dengan Presiden Parti Keadilan Rakyat (PKR), Datuk Seri Anwar Ibrahim dan bekerjasama dengan DAP.

“Saya rasa pendedahan itu tidak memberi kesan kerana ahli UMNO dan rakyat tahu siapa 10 orang itu kerana mereka bukan ahli biasa tapi merupakan Ahli Parlimen. Ahli UMNO yang setia, tahu gelagat pemimpin mereka.

“Kenapa bercerita tentang itu (10 nama) sedangkan beliau sendiri melanggar ketetapan PAU dan MKT,” katanya seperti dipetik Sinar Harian, hari ini.

Rabu lalu, Ahmad Zahid membuat pendedahan mengenai 10 Ahli Parlimen itu ketika berucap pada sesi taklimat khas Presiden UMNO yang diadakan secara tertutup sempena Persidangan Agung UMNO 2022 (PAU 2022) di Pusat Dagangan Dunia (WTC) Kuala Lumpur.

Mengulas lanjut, Ahmad Atory berkata, tindakan itu kemungkinan dibuat semata-mata mahu mendapat sokongan supaya jawatan Presiden dan Timbalan tidak dipertandingkan.

“Tapi tindak-tanduknya diperhatikan akar umbi. Mereka tunggu masa dan melihat pilihan raya negeri (PRN) nanti, bagaimana penerimaan rakyat. Adakah ahli UMNO merestui atau tidak ‘hubungan’ UMNO dan DAP?,” katanya.

Dalam pada itu, Ahmad Atory menegaskan hak ahli UMNO tidak boleh disekat kerana ia melanggar perlembagaan parti.

“Ahli UMNO tidak boleh ‘dirantai’. Mana boleh sebuah parti menghalang jawatan utama tidak dipertandingkan, ia melanggar perlembagaan parti,” jelasnya.


Kerajaan gagal batal saman ibu berhubung kerakyatan anak

KUALA LUMPUR,  24 Ramadan 1442H, Khamis – Kerajaan hari ini gagal membatalkan saman yang difailkan oleh sebuah pertubuhan masyarakat dan enam ibu warga Malaysia yang berkahwin dengan rakyat asing bagi membolehkan anak mereka yang dilahirkan di luar negara mendapat hak menjadi warganegara Malaysia.

Hakim Mahkamah Tinggi Datuk Akhtar Tahir ketika mengetepikan permohonan yang difailkan Jabatan Peguam Negara untuk membatalkan tuntutan itu, menolak hujah kerajaan bahawa kes tersebut remeh.

Akhtar berkata, jelas wujud diskriminasi dalam undang-undang kewarganegaraan Malaysia terhadap golongan ibu warga Malaysia, yang menurutnya perlu dijelaskan oleh kerajaan menerusi saman itu.

“Dalam kes ini, wujud diskriminasi yang jelas terhadap ibu dan bapa anak berkenaan, namun tidak ada justifikasi untuk diskriminasi itu dan ketiadaan justifikasi tersebut semakin ketara jika kita lihat peruntukan lain dalam Perkara berhubung kewarganegaraan (dalam Perlembagaan Persekutuan).

“Kes ini bukan sesuatu yang remeh, menyusahkan dan menyalahgunakan proses mahkamah. Justeru, saya menolak permohonan pembatalan ini,” kata Akhtar.

Mahkamah kemudian menetapkan 30 Jun ini untuk pendengaran saman pemula.

Saman itu difailkan pada 18 Disember tahun lepas oleh Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia.

Mereka menuntut enam perintah mahkamah khusus termasuk perisytiharan bahawa Seksyen 1 (b) dan Seksyen 1 (c) dibaca secara bersama dengan Perkara 8 (2) untuk memasukkan ibu-ibu Malaysia sebagai syarat bagi anak-anak yang lahir di luar negara  diberi kewarganegaraan Malaysia secara automatik.

Antara lain, mereka juga memohon perintah mahkamah supaya semua agensi kerajaan yang berkaitan termasuk Jabatan Pendaftaran Negara, Jabatan Imigresen dan kedutaan-kedutaan Malaysia mengeluarkan semua dokumen yang berkaitan dengan kewarganegaraan (termasuk pasport dan kad pengenalan) kepada anak-anak yang dilahirkan di luar negara oleh ibu-ibu Malaysia dengan pasangan warga asing.

Pada 27 April 2021, kerajaan Malaysia memfailkan permohonan untuk membatalkan saman itu dengan mengemukakan beberapa alasan termasuk saman yang difailkan secara saman pemula tersebut sebagai remeh, menyusahkan dan menyalahgunakan proses mahkamah.

Ketika ditemui pemberita kemudian, peguam Datuk Dr Gurdial Singh Nijal yang mewakili kesemua plaintif berkata, mahkamah turut membenarkan permohonan mereka untuk menyertakan Menteri Dalam Negeri dan Ketua Pengarah Jabatan Pendaftaran Negara dalam tuntutan saman mereka.

“Kami mahu mereka bertanggungjawab secara langsung atas segala keputusan yang dibuat oleh mahkamah ini. Jabatan Peguam Negara sudah diperintah menyediakan justifikasi menerusi afidavit dan kami akan membalasnya,” katanya. -Bernama


6 maut, 11 cedera feri terbalik di Sri Lanka

COLOMBO, 18 Rabiulakhir 1443H, Selasa – Enam termasuk empat murid sekolah terbunuh manakala 11 lagi cedera selepas feri yang mereka naiki terbalik di Kinniya, timur Sri Lanka pada Selasa pagi, kata polis.

Beberapa penyelam tentera laut turut terlibat dalam misi mencari dan menyelamat.

Saksi kejadian memberitahu Xinhua beberapa sukarelawan tempatan turut membantu tentera laut mencari mangsa yang hilang.

Beberapa murid sekolah turut dilaporkan hilang manakala mangsa yang cedera telah dihantar ke hospital berdekatan.

Polis berkata, feri itu terbalik akibat muatan berlebihan. – Bernama


Permohonan Najib cabar keputusan jabatan penjara didengar 19 Oktober ini

KUALA LUMPUR, 15 Rabiulawal 1444H, Rabu – Mahkamah Tinggi menetapkan 19 Oktober untuk mendengar permohonan Datuk Seri Najib Tun Razak bagi mencabar keputusan Jabatan Penjara yang tidak membenarkan permohonannya untuk menghadiri persidangan Dewan Rakyat.

Hakim Datuk Ahmad Kamal Md Shahid menetapkan tarikh itu selepas sebutan kes itu hari ini yang dihadiri Peguam Persekutuan M. Kogilambigai, yang bertindak bagi pihak Jabatan Peguam Negara (AGC) manakala peguam Tan Sri Muhammad Shafee Abdullah, mewakili Najib.

Terdahulu, Kogilambigai memaklumkan kepada mahkamah bahawa beliau memerlukan sekurang-kurangnya seminggu untuk mengkaji permohonan bekas perdana menteri itu bagi kebenaran semakan kehakiman.

“Kami memerlukan masa untuk mengkaji penghujahan dan kami akan memaklumkan kepada mahkamah sama ada AGC akan mengemukakan sebarang bantahan berhubung perkara itu,” katanya sambil menambah tiada keperluan mendesak berhubung perkara itu kerana Parlimen telah dibubarkan dua hari lepas.

Sebaliknya, Muhammad Shafee berkara perkara itu amat mendesak kerana terdapat isu perundangan yang serius yang akan ditentukan oleh mahkamah, termasuk sama ada Najib boleh dicalonkan dan hadir di pusat penamaan calon di mana beliau akan bertanding.

“Saya cadangkan agar permohonan itu didengar pada Jumaat ini (14 Oktober),” kata peguam itu.

Pada 5 Oktober lepas, Najib, 69, memfailkan permohonan menamakan kerajaan, Menteri Dalam Negeri dan Komisioner Jeneral Penjara sebagai responden pertama hingga ketiga.

Dalam permohonannya, Ahli Parlimen Pekan itu memohon perintah untuk membatalkan keputusan responden ketiga (Komisioner Jeneral Penjara) yang tidak membenarkannya mengakses kepada pegawai/pembantunya bagi tujuan kerja-kerja Parlimen, perundangan dan pengundi kawasannya.

Najib juga memohon perintah untuk mengetepikan keputusan responden ketiga itu yang tidak membenarkannya menghadiri Parlimen pada tarikh persidangan yang dijadualkan.

Dalam afidavit sokongannya, Najib berkata keputusan responden pertama dan ketiga yang menolak permohonannya atas alasan keselamatan telah disampaikan kepadanya melalui Pejabat Penjara Kajang pada 28 Sept.

Najib juga menyatakan bahawa keengganan responden pertama dan ketiga untuk membenarkannya mengakses kepada pegawai dan pembantunya bagi tujuan perkara berkaitan Parlimen serta pengundinya dan tindakan tidak diambil oleh responden kedua adalah tindakan tidak munasabah atau tidak rasional.

Najib berkata, menurut Perkara 59 Perlembagaan Persekutuan, beliau mempunyai kewajipan perlembagaan untuk melaksanakan tugasnya dengan berkesan dan sebagai Ahli Parlimen dalam mewakili pengundi Pekan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


KPM laksanakan pemutihan tanah, mudahkan pembinaan sekolah

KAJANG, 8 Muharam 1444H, Sabtu – Kementerian Pendidikan (KPM) sedang melaksanakan proses ‘pemutihan’ untuk memindahkan milik tanah sekolah daripada kerajaan negeri kepada Jabatan Ketua Pengarah Tanah dan Galian Persekutuan (JKPTG) bagi memudahkan pembinaan sekolah pada masa hadapan.

Menteri Kanan Pendidikan Datuk Dr Radzi Jidin berkata ,isu kelewatan projek pembinaan sekolah sebelum ini adalah disebabkan proses yang begitu lama bagi pengambilan tanah berkenaan.

“Pembinaan sekolah ini isu panjang yang dah berlarutan lama. Isu kelewatan pembinaan sekolah saya sentiasa tekankan ialah tanah tapak sekolah kita selama ini bukan milik JKPTG atau kerajaan.

“Sebab itu, bila dapat peruntukan untuk dilaksanakan pembinaan sekolah bila semak tapaknya belum milik JPTGK, maka proses pertukaran itu sungguh lama dan kita ambil tindakan proaktif ‘pemutihan’ tanah untuk kita pastikan selepas ini, semua tanah ini milik kerajaan,” katanya.

Beliau berkata demikian selepas menghadiri Kejohanan Olahraga Tahunan Kali Ke-6 SK Putrajaya Presint 17(1) di Stadium Mini UNITEN, hari ini.

Rabu lepas, Laporan Ketua Audit Negara 2021 Siri 1 memaklumkan, pengurusan projek pembinaan sekolah antara tempoh 2016 hingga 2021 di bawah Rancangan Malaysia Ke-11 (RMKe-11), termasuk projek sambungan, adalah kurang cekap dan kurang berkesan.

Laporan tersebut menyebut, masalah koordinasi antara kerajaan negeri, pihak berkuasa tempatan (PBT) dan syarikat utiliti, serta isu ketersediaan tapak projek turut menyumbang kepada kemajuan projek yang antaranya mengalami kelewatan.

Justeru itu, Radzi berkata, pihaknya menjalankan usaha sama dengan PBT untuk memastikan masalah pembinaan sekolah termasuk yang terbengkalai dapat dilaksanakan segera dan tidak memberi kesan kepada pembangunan infrastruktur pendidikan negara.

“Kita tahu sekolah terbengkalai lama maka keadaannya makin teruk dan kos pembinaan yang asas itu nak kena tambah lagi sebab itu tumpuan kita nak selesaikan masalah kecil ini dahulu,” katanya.

Dalam perkembangan lain, Radzi berkata pihaknya sedang mendapatkan penjelasan daripada Jabatan Perangkaan Malaysia (DOSM) mengenai kaji selidik yang mendapati kira-kira 390,000 atau 72.1 peratus lepasan Sijil Pelajaran Malaysia (SPM) tidak mahu menyambung pelajaran.

Radzi berkata KPM terlebih dahulu perlu mengetahui sampel kajian yang dilaksanakan DOSM itu termasuk umur peserta kajian sebelum memperincikan dan menjelaskan penyelesaian kepada umum.

“Kita nak tahu kohort umur mana yang diambil kajian itu. Kalau umur 60 ke atas pada waktu itu, mungkin akses pendidikan tak macam sekarang, jadi kita perlu perincikan kajian DOSM ini, nak tahu peratusan itu kohort umur mana,” katanya. – Bernama


Pembukaan sempadan: ATM sentiasa siap siaga

CYBERJAYA, 23 Syaaban 1443H, Sabtu – Kesiapsiagaan Angkatan Tentera Malaysia (ATM) berada pada tahap tinggi untuk menghadapi sebarang kemungkinan apabila sempadan negara kembali dibuka pada 1 April ini, kata Panglima ATM Jen Tan Sri Affendi Buang.

“ATM sentiasa kekal bersedia mengukuhkan kawalan di sempadan negara sepanjang masa,” katanya pada sidang media selepas melancarkan Ekspo Usahawan Veteran Tentera Laut Diraja Malaysia (TLDM) 2022 di sini hari ini.

Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan membuka semula sempadan negara mulai 1 April.

Affendi berkata pihaknya sedang menunggu perincian mengenai protokol pembukaan sempadan oleh Menteri Kanan Pertahanan Datuk Seri Hishammuddin Tun Hussein bagi membolehkan ATM melaksanakan gerak kerja berdasarkan protokol tersebut.

Dalam perkembangan lain, Affendi berkata 48.2 peratus veteran ATM terlibat dalam perniagaan selepas tamat perkhidmatan bagi meningkatkan tahap sosioekonomi mereka. – Bernama


Bangladesh ikrar cari pembunuh Mohib Ullah

COXS BAZAR, 26 Safar 1443H, Ahad – Menteri Luar Bangladesh berikrar akan mengenakan ‘hukuman paling tegas’ terhadap individu yang bertanggungjawab membunuh pemimpin komuniti Rohingya, Mohib Ullah, Rabu lalu.

A.K Abdul Momen berkata, individu yang terlibat dalam pembunuhan pemimpin itu tidak akan terlepas dan akan dibawa ke muka pengadilan.

“Kerajaan akan mengambil tindakan tegas ke atas individu yang terlibat dengan pembunuhan berkenan.

“Tiada siapa yang terlepas dan pembunuh akan menerima hukuman,” ujar A.K. Abdul Momen.

Mohib Ullah, 46, ditembak mati oleh penyerang yang tidak dikenali di Kem Pelarian Kutupalong di Cox’s Bazar, Rabu lalu.

Mohib yang merupakan pemimpin Persatuan Keamanan dan Hak Asasi Manusia Arakan Rohingya (ARPSH), dikatakan menyimpan banyak dokumen penting tentang kekejaman yang dilakukan tentera Myanmar.

Beliau dipercayai ditembak mati oleh empat penyerang ketika bercakap dengan pemimpin pelarian lain di luar pejabatnya selepas selesai solat Maghrib sekitar jam 8 malam.

Empat hingga lima penyerang tidak dikenali mendekati pemimpin masyarakat itu sebelum bertindak menembaknya dari jarak dekat.

Dia kemudian disahkan meninggal dunia di hospital di kem.

Setakat ini, tidak ada pihak yang mengaku bertanggungjawab, namun seorang pemimpin Rohingya memberitahu Mohib dibunuh kumpulan pelampau Arakan Rohingya Salvation Army (ARSA), yang berada di belakang beberapa serangan ke atas pos keselamatan Myanmar sejak beberapa tahun lalu.

Pemimpin awam utama etnik minoriti itu sebelum ini berlindung di kem di Bangladesh, selepas tentera Myanmar mengusir dari kampung mereka di wilayah Rakhine pada Ogos 2017. – Agensi


Korban serangan Zionis di Gaza kini cecah 31

GAZA, 9 Muharram 1444H, Ahad – Dua lagi rakyat Palestin terbunuh hari ini dalam serangan udara rejim pengganas Israel yang menyasarkan sebuah rumah di Jabalia, utara Semenanjung Gaza.

Insiden terkini itu menjadikan jumlah kematian sejak awal pencerobohan pengganas Israel ke atas Semenanjung Gaza Jumaat lalu kepada 31 orang, menurut Kementerian Kesihatan Palestin.

Kementerian memaklumkan bahawa jumlah kematian telah mencecah 31 orang termasuk enam kanak-kanak dan empat wanita, manakala jumlah mangsa cedera meningkat kepada 265 orang.

Sementara itu, Presiden Palestin, Mahmoud Abbas mengutuk sekeras-kerasnya serangan Israel ke atas rakyat di Semenanjung Gaza, termasuk tindakan pelampau Yahudi menyerbu Masjid al-Aqsa di Baitulmaqdis Timur hari ini.

Jurucakap Abbas, Nabil Abu Rudeinah berkata, pencerobohan berterusan Israel di Masjid al-Aqsa, Semenanjung Gaza, Jenin dan wilayah lain di Palestin telah melintasi garis merah dan menyebabkan situasi semakin tegang.

Justeru, beliau menggesa masyarakat antarabangsa terutama pentadbiran Amerika Syarikat (AS) supaya campur tangan untuk menghentikan pencerobohan rejim Zionis itu.

“Majlis Keselamatan PBB akan mengadakan sesi khas untuk membincangkan serangan ke atas Semenanjung Gaza, dan ia mesti melaksanakan tanggungjawabnya dan menghenyikan pencerobohan ini,” katanya.-  Agensi

Berita berkaitan;


Politik tak stabil sebahagian daripada putaran demokrasi

Oleh Zuhayati Yazid

BANGI, 3 Jamadilakhir 1443H, Khamis – Ketidakstabilan politik yang berlaku di negara ini merupakan situasi biasa yang berlaku dalam sistem demokrasi.

Ia merupakan putaran demokrasi yang berlaku kira-kira 35 hingga 40 tahun sekali dan membawa kepada perubahan ketara dalam lanskap politik.

Ahli Jawatankuasa Perunding Muafakat Nasional (MN), Dr Mohd Zuhdi Marsuki berkata, putaran itu mungkin melibatkan pertukaran pemerintahan dari parti menang secara tradisonal atau berubah kepada yang lain.

Malah, katanya lagi, perubahan berkenaan tidak hanya berlaku kepada situasi politik tempatan tetap juga dalam konteks dunia global.

“Kita lihat kebangkitan beberapa pemimpin muda yang berusia 30-an dan jadi Perdana Menteri, mengetuai negara walaupun ada yang masih kekalkan budaya berdisko lagi.

“Perkara itu adalah sebahagian daripada putaran demokrasi yang berlaku lebih kurang 40 tahun sekali menyebabkan berlaku perubahan landskap politik sesebuah negara,” katanya.

Beliau berkata demikian ketika menjadi panel dalam program Dimensi bertajuk PRU15: Apa Pilihan Undi Melayu? di TV Pertiwi, malam ini.

Dalam konteks Malaysia, katanya, Pilihan Raya Umum ke-14 (PRU14) merupakan fasa perubahan demokrasi negara yang jelas selepas mencapai kemerdekaan.

Katanya lagi, kebiasaannya proses perubahan landskap politik negara secara perlahan-lahan dan semulajadi.

“Di negara kita perubahan politik ini saya anggap bermula sekitar tahun 2000 ke atas apabila berlaku kelahiran Gen Y dan Z.

“Kemudian pula berlaku peningkatan proses perbandaran dan juga lahir kelas menengah yang lebih besar.

“Sekali gus memberi kesan signifikan kepada landskap politik negara,” katanya.

Pautan Dimensi: https://www.facebook.com/TvPertiwi/videos/292728576161833

Facebook (https://www.facebook.com/TvPertiwi/videos/292728576161833/)
Log in or sign up to view
See posts, photos and more on Facebook.


Israel bom ICU Hospital Al-Shifa

GAZA, 28 Rabiulakhir 1445H, Ahad – Tentera pengganas Israel sekali lagi mengebom Hospital Al-Shifa pada Sabtu, yang menyasarkan Unit Rawatan Rapi (ICU) sehingga mencederakan beberapa kakitangan perubatan bertugas.

Serangan terkini rejim turut menyebabkan beberapa pesakit bayi berisiko maut akibat kekurangan oksigen selepas bekalan elektrik di kompleks perubatan terbabit diputuskan.

Kejadian itu dikongsikan pertubuhan bukan kerajaan yang berpangkalan di United Kingdom (UK), Medical Aid for Palestinians sebagai merujuk kenyataan dikeluarkan Ketua Jabatan Pembedahan Hospital Al-Shifa, Dr Marwan Abu Sada di akaun media sosial, X.

Dr Marwan melaporkan beberapa kecederaan kepada kakitangan yang bertugas di ICU dan Hospital Al-Shifa.

Katanya, kakitangan perubatan yang bergerak di antara bangunan telah ditembak dan cedera parah.

Bahkan, mereka yang cuba melarikan diri turut diserang dan mustahil untuk tindakan penyelamatan dilakukan.

Menurut Dr Marwan, dengan penutupan bilik mayat, kira-kira 100 jenazah bertimbun dan tidak boleh dikebumikan.

“Elektrik sudah tiada, kakitangan terpaksa memberikan oksigen melalui tangan, dan bayi di ICU neonatal juga mula meninggal dunia akibat kekurangan oksigen.

“Peperangan Israel terhadap hospital mesti ditamatkan,” kata Dr Marwan.

Terdahulu, jurucakap tentera Israel mendakwa kononnya rejim terbabit dalam konflik sengit dengan pejuang Hamas di sekitar Hospital Al-Shifa, tanpa memberikan butiran lanjut.

Israel telah melancarkan serangan udara dan darat tanpa henti ke atas Semenanjung Gaza – termasuk hospital, kediaman dan rumah ibadat – sejak serangan rentas sempadan pada 7 Oktober lalu.

Sekurang-kurangnya 11,078 rakyat Palestin syahid, termasuk 4,506 kanak-kanak dan 3,027 wanita.- Agensi


PAS sifatkan politik Malaysia seperti permainan bola sepak

KUALA TERENGGANU, 1 Rabiulakhir 1443H, Sabtu – Politik negara dilihat seperti permainan bola sepak yang perlu ada pecahan tugasan bagi memastikan sesebuah pasukan itu menang.

Meskipun PAS parti yang penting dan turut berada dalam kelompok ‘pasukan’, tetapi tidak berada dalam kelompok pengurusan di atas.

Setiausaha Agungnya, Datuk Seri Takuyuddin Hassan berkata, dalam sesebuah pasukan ada pengurus, ketua jurulatih dan juga pemain, tetapi ada satu lagi jawatan penting bagi melengkapkan permainan iaitu ‘kick manager’.

“Ini jawatan penting yang menyediakan pakaian, kasut dan bola sebelum pertandingan bermula, betapa pentingnya jawatan ini dan itulah tugas PAS,” katanya seperti dilapor portal tempatan, hari ini.

Beliau ketika berucap di Muktamar PAS Kali Ke-67 turut mengulas mengenai keberadaan PAS dalam pimpinan kerajaan hari ini yang memberi impak cukup berkesan kepada agama dan bangsa.

“Sepanjang berada dalam kerajaan, PAS telah berjaya mewujudkan kerajaan Melayu-Islam.

“Banyak isu yang berkaitan orang Melayu dan Islam kita pertahankan dan diharap akan dapat diteruskan, dalam tempoh tempoh 20 bulan juga kita dapat merasai keharmonian dengan menyantuni negeri-negeri yang terpinggir selama ini dan banyak perubahan dan sudah tentu pembangunan berskala besar,” katanya lagi.


Tiada kes hari terakhir kempen di Selangor

BANGI, 25 Muharram 1445H, Sabtu – Sebanyak 34 laporan polis diterima dan tiada kertas siasatan dibuka pada hari terakhir kempen Pilihan Raya Negeri (PRN) di seluruh Selangor, semalam.

Ketua Urusetia PRN Kontinjen Selangor, Mohd Zaini Abu Hassan berkata, laporan polis yang tidak dibuka ini masing-masing diklasifikasikan sebagai No Offence Disclosed (NOD) iaitu dibuat tanpa ada berlakunya apa-apa kesalahan dan tangkapan.

“Repot polis ini merupakan repot yang dibuat oleh team Ops Cantas yang melakukan pemeriksaan Ops Cantas PRN Selangor di lokasi-lokasi yang dijalankan pemeriksaan.

“(1) repot diklasifikasikan RTM (Refer To Majistret), (1) repot diklasifikasikan NFA (No Further Action) dan (2) repot diklasifikasikan ROA (Refer Other Agency),” katanya dalam kenyataan, hari ini.

Bagi memastikan setiap kempen dan ceramah yang dijalankan mematuhi undang-undang ditetapkan, polis membuat pemantauan di setiap kempen atau ceramah yang diadakan.

Katanya, hasil pemeriksaan bermula 29 Julai hingga semalam, sebanyak 2,517 kempen berpermit, 935 ceramah berpermit dan 10 lagi tiada permit menjadikan keseluruhan 3,462.

“Hari ini merupakan hari mengundi, dinasihatkan kepada calon dan penyokong agar mematuhi semua peraturan dan undang-undang yang telah ditetapkan.

“Tindakan tegas mengikut lunas undang-undang akan diambil terhadap mana-mana pihak yang melakukan kesalahan,” katanya.


Singapura rekod kes tempatan kedua cacar monyet

SINGAPURA, 14 Zulhijjah 1443H, Khamis – Kementerian Kesihatan Singapura mengesahkan kes jangkitan tempatan kedua wabak cacar monyet di negara ini.

Menurut kementerian, pesakit adalah warga Britain berusia 48 tahun yang tinggal di Singapura dan disahkan positif cacar monyet pada Rabu.

“Dia kini dimasukkan ke wad di Pusat Penyakit Berjangkit Kebangsaan (NCID) dan keadaannya stabil,” kata kementerian dalam laman web rasminya.

Lelaki itu dilaporkan mengalami ruam di kawasan perianal – kawasan badan di sekeliling dubur – pada 6 Julai dan kemudiannya demam pada 11 Julai.

Dia mendapatkan rawatan perubatan pada 13 Julai dan dimasukkan ke NCID pada hari yang sama.

Kementerian berkata, pengesanan kontak sedang dijalankan dan kes itu tidak mempunyai kaitan dengan mana-mana kes cacar monyet yang diumumkan sebelum ini.

Antara lima kes cacar monyet di Singapura sejak Jun, tiga daripadanya adalah kes import dan dua jangkitan tempatan. – Agensi


Bantu PRN Melaka, Najib mohon pinda tarikh pelepasan, pemulangan pasport ke Singapura

KUALA LUMPUR, 15 Rabiulawal 1443H, Jumaat – Datuk Seri Najib Tun Razak memohon untuk meminda tarikh pelepasan dan pemulangan pasportnya ke Singapura selepas bekas presiden UMNO itu diamanahkan untuk membantu jentera parti UMNO menghadapi Pilihan Raya Negeri (PRN) Melaka pada 20 November depan.

Najib berkata memandangkan Presiden Parti UMNO Datuk Seri Dr Ahmad Zahid Hamidi pada masa tersebut akan berangkat ke Jerman untuk mendapatkan rawatan bagi tulang belakangnya, beliau telah diamanahkan untuk memastikan parti UMNO bergerak secara teratur dan bertindak dengan sewajarnya sewaktu PRN Melaka dan semasa ketiadaan Ahmad Zahid.

“Oleh yang demikian, saya terpaksa menangguhkan perjalanan saya ke Singapura sehingga selepas tamat PRN Melaka pada 20 November ini,” kata Najib menerusi afidavit sokongan tambahan yang difailkan bersama permohonan itu.

Najib, 68, selaku pemohon memfailkan notis usul itu semalam menerusi Tetuan Shafee & Co di Mahkamah Tinggi di sini dengan menamakan pendakwa raya selaku responden.

Beliau memohon untuk meminda tarikh bagi pelepasan dan pemulangan pasportnya kepada mahkamah daripada 20 Oktober sehingga 22 November kepada 25 Oktober sehingga 6 Disember ini untuk melawat anak perempuannya Nooryana Najwa di Singapura, yang dijangka akan melahirkan anak kedua pada awal November.

Dalam afidavit sokongan itu Najib berkata pada 18 Okt lepas, beliau telah mendapat kebenaran daripada Mahkamah Rayuan untuk pelepasan sementara pasport antarabangsanya bermula 20 Okt sehingga 22 November ini.

Bagaimanapun, Najib berkata selepas mendapat perintah daripada Mahkamah Rayuan itu, beliau telah dimaklumkan berkenaan perkembangan PRN Melaka yang akan berlangsung pada 20 November dan penamaan calon pada 8 November ini.

Sehubungan itu, katanya perancangan untuk bertolak ke Singapura telah berubah kepada 21 Nov dan pulang ke Malaysia pada 5 Disember (atau lebih awal dari tarikh tersebut) serta akan memulangkan pasport antarabangsanya kepada mahkamah selewat-lewatnya pada 6 Disember ini.

“Saya telah meletakkan kepercayaan kepada isteri saya, Datin Seri Rosmah Mansor yang akan bertolak ke Singapura terlebih dahulu untuk mengawasi keadaan Nooryana sementara saya masih di Malaysia.

“Saya akan susuli isteri saya sejurus menyelesaikan tanggungjawab saya di sini terlebih dahulu,” katanya.

Sementara itu, ketika prosiding di hadapan Hakim Mahkamah Tinggi Mohamed Zaini Mazlan hari ini, peguam Tan Sri Muhammad Shafee Abdullah memaklumkan kepada mahkamah bahawa pihaknya telah memfailkan permohonan untuk meminda tarikh berhubung pelepasan sementara pasport antarabangsa anak guamnya.

Timbalan Pendakwa Raya Mohd Ashrof Adrin Kamarul berkata pihaknya perlu mendapatkan arahan selanjutnya daripada Peguam Negara berhubung permohonan pindaan itu.

Hakim Mohamed Zaini menetapkan 26 Oktober untuk mendengar permohonan tersebut.

Najib dibicarakan di hadapan Hakim Mohamed Zaini atas dakwaan menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Pada 15 Oktober lepas, Hakim Mohamed Zaini yang juga mendengar kes Rosmah bagi pertuduhan rasuah membabitkan projek hibrid solar membenarkan permohonan wanita itu untuk mendapatkan semula pasportnya bagi tujuan sama.

Pasport Rosmah dipulangkan kepadanya pada 15 Oktober dan perlu dikembalikan kepada mahkamah sebelum atau pada 6 Disember ini. – Bernama


Rakyat Palestin ragu-ragu, bimbang pilihan raya ‘tidak adil’

GAZA, 4 Jamadilakhir 1442H, Ahad – Kebanyakan rakyat Palestin masih ragu-ragu dengan pilihan raya nasional pertama mereka dalam 15 tahun – sama ada membawa perubahan atau sebaliknya.

Ini kerana masalah politik – terpisah antara tiga wilayah dan ketidakpercayaan terhadap institusi mereka.

Palestin akan mengadakan Pilihan Raya Parlimen pada 22 Mei, pemilihan Presiden pada 31 Julai dan Majlis Nasional Palestin pada 31 Ogos depan.

Presiden Palestin Mahmoud Abbas berkata, Pilihan Raya Parlimen dan Presiden diadakan dalam usaha memulihkan perpecahan yang panjang.

Pesaing utamanya, Pergerakan Perjuangan Islam Palestin (Hamas) menyambut baik langkah itu.

Pengumuman itu secara meluas dilihat sebagai isyarat yang bertujuan untuk menggembirakan Presiden Amerika Syarikat (AS) yang dipilih – Joe Biden – dengan siapa rakyat Palestin ingin mengatur semula hubungan setelah mereka mencapai tahap rendah di bawah Donald Trump.

Bagaimanapun, tinjauan bulan lalu oleh Pusat Dasar dan Kajian Penyelidikan Palestin mendapati 52 peratus penduduk Palestin berpendapat bahawa pilihan raya yang diadakan dalam keadaan sekarang tidak akan adil dan bebas.

Sekiranya Hamas menang, 76 peratus berpendapat Fatah – parti yang dipimpin oleh Abbas – tidak akan menerima hasilnya dan 58 peratus percaya Hamas akan menolak kemenangan Fatah.

“Kami telah mengambil langkah penting tetapi kami masih memiliki jalan terbaik,” kata penganalisis politik veteran Tebing Barat, Hani al-Masri.

“Halangan besar masih ada dan tanpa mengatasi rintangan ini seluruh operasi akan gagal,” katanya.

Pemerhati Palestin berkata, rintangan tersebut merangkumi perselisihan dalam Hamas dan Fatah – yang merupakan puak dominan dalam Pertubuhan Pembebasan Palestin (PLO).

Tidak jelas mekanisme apa yang akan dilaksanakan untuk memastikan pilihan raya bebas, sama ada pemerhati antarabangsa akan mengambil bahagian dan ataupun Abbas, yang berusia 85 tahun dan dalam keadaan kurang sihat, akan mencalonkan diri.

AS, Israel dan Kesatuan Eropah (EU) kemungkinan akan menolak perjanjian dengan kerajaan Palestin termasuk Hamas, yang diangap oleh Barat sebagai kumpulan pengganas.

EU bagaimanapun menyambut baik pengumuman pilihan raya itu. – Agensi


60 petugas DBKL, PPj sertai misi bantuan banjir

KUALA LUMPUR, 1 Jamadilakhir 1443H, Selasa – Seramai 60 petugas daripada Dewan Bandaraya Kuala Lumpur (DBKL) dan Perbadanan Putrajaya (PPj) telah dihantar ke Segamat, Johor serta Melaka bagi misi bantuan banjir.

Menteri Wilayah Persekutuan Datuk Seri Shahidan Kassim berkata kesemua petugas telah berada di dua negeri berkenaan sejak semalam selain Pusat Kawalan Operasi Banjir bagi menyelaras dan mengatur gerak kerja bersama pasukan pengurusan bencana daerah dan negeri, turut dibuka.

“Bagi misi di Segamat, DBKL menggerakkan sebuah bot besar, dua buah kenderaan pacuan empat roda (4×4), dua van dan lima lori.

“Untuk misi di Melaka, PPj menggerakkan enam buah pacuan 4×4, sebuah lori, beberapa buah bot kecil selain peralatan pembersihan seperti 15 unit ‘water jet’, tiga ‘water pump’ dan tiga hos biru,” katanya dalam kenyataan di sini hari ini.

Beliau berkata selain daripada operasi membantu, menyelamat dan membersih di kawasan terjejas bencana, bantuan bakul makanan turut akan diedarkan kepada keluarga yang terlibat.

Shahidan berkata jumlah sukarelawan daripada pelbagai agensi di bawah kementeriannya juga akan ditambah dari semasa ke semasa mengikut keperluan dan keadaan semasa. – Bernama


Mohon ahli politik bersuara tentang isu akidah 3 remaja mualaf

BANGI, 23 Rejab 1443H, Jumaat – Walaupun Mahkamah Tinggi telah memutuskan secara Habeas Corpus anak-anak Loh Siew Hong diserahkan hak penjagaan kepadanya, tetapi ia tidak bermakna solidariti bersama mereka sudah berakhir.

Ketua Pemudi BERJASA, Nor Azliza Raijiain berkata, buat masa ini kebimbangan umat Islam mengenai perjalananan akidah anak-anak tersebut adalah relevan kerana wujud berita-berita yang tidak sedap didengari.

Beliau berharap Ahli Parlimen Islam yang dipilih untuk mewakili bersuara rakyat supaya bangkit bagi menyatakan kebimbangan ummah pada ketika ini.

“Pemudi BERJASA menyelar ahli-ahli politik yang begitu lantang menjadi jurucakap bagi puak-puak yang membuat provokasi melampau dan naratif palsu serta anak-anak itu dimurtadkan.

“(Di mana Ahli Parlimen Islam) kenapa hanya membisu dan membiarkan sahaja di saat agama dicabar,” katanya dalam kenyataan, hari ini.

Nor Azliza juga berharap ahli politik Islam dapat menggerakkan sokongan terhadap Ustazah Nazirah Nantha Kumari Abdullah yang kini diserang oleh pihak tidak bertanggungjawab.

“Ambillah peranan dan ikut rapat perkembangan akidah anak-anak mualaf tersebut, politikus janganlah menikus,” katanya.

Isu anak mualaf ini menjadi tular apabila ibunya mendakwa, mereka dilarikan ketika dia menerima rawatan selepas dicederakan dan didera bekas suaminya, Nagahswaran Muniandy pada 2019.

Ketika ini, ketiga-tiga anaknya iaitu pasangan kembar berusia 14 tahun dan seorang lelaki berusia 10 tahun diletakkan di bawah jagaan Jabatan Kebajikan Masyarakat (JKM) dan Jabatan Agama Islam Perlis walaupun sebelum ini wanita itu telah mendapat hak penjagaan penuh.


Raja tidak perlu tambahan kuasa jika 3 hak dilaksana

KUALA LUMPUR, 14 Rabiulawal 1443H, Khamis – Timbalan Yang di-Pertuan Agong Sultan Nazrin Shah hari ini bertitah Raja Pemerintah yang arif tidak memerlukan sebarang tambahan kuasa jika tiga hak sebagai Raja Berpelembagaan dikendalikan secara bijaksana lagi berhemah.

Baginda bertitah hak-hak tersebut adalah hak untuk menyampaikan nasihat dan pandangan, memberi galakan dan dorongan serta untuk memberi peringatan dan teguran.

“Beta memilih untuk menyampaikan nasihat dan pandangan, memberikan galakan dan dorongan serta memberikan peringatan dan teguran melalui titah-titah yang dizahirkan,” titah baginda pada majlis pelancaran buku Siri Titah Sultan Nazrin Muizzuddin Shah di Dewan Bahasa dan Pustaka (DBP) di sini hari ini.

Sultan Nazrin bertitah amanah dan anugerah Ilahi yang disertai peranan dan tanggungjawab wajib dilaksanakan oleh Raja Pemerintah sesempurna mungkin agar rakyat merasakan institusi raja tetap relevan dan mempunyai peranan.

Titah baginda, sejarah memberikan pengajaran, takhta akan hilang dan tinggal dalam kenangan apabila Raja Pemerintah enggan menerima nasihat yang betul, disalah nasihat atau terasing dan gagal mendampingi rakyat untuk memahami denyut nadi dan jantung mereka.

Selain itu, Sultan Nazrin yang juga Sultan Perak bertitah menjadi tanggungjawab Raja Pemerintah untuk memastikan terjalin hubungan harmoni serta semangat saling menghormati dan memahami antara institusi istana dengan institusi rakyat berlandaskan perlembagaan.

Baginda bertitah Raja Pemerintah mempunyai tanggungjawab memastikan semangat Perlembagaan dan falsafah yang tersirat di sebalik perkara-perkara yang digubal difahami dan dilindungi.

“Setiap istilah dan perkataan yang termaktub dalam Perlembagaan memiliki maksud tersendiri, hendaklah ditafsirkan secara bijaksana, halus, teliti dan tepat agar keadilan tidak tercicir,” titah Sultan Nazrin.

Baginda bertitah walaupun Raja berperanan untuk memerintah dan bukan mentadbir, tetapi tetap bertanggungjawab mengawasi dan memastikan pentadbiran yang adil lagi saksama, teratur, telus selain sebagai penimbang tara yang bijak kepada cabang-cabang perundangan, eksekutif dan kehakiman.

Titah baginda ia penting demi memastikan mekanisme semak dan imbang terlaksana sekali gus membantu memperkukuhkan keyakinan rakyat kepada amalan demokrasi yang telus.

Sultan Nazrin turut menzahirkan penghargaan kepada DBP selain pelbagai pihak yang terlibat dalam penerbitan buku Siri Titah Sultan Nazrin Muizzuddin Shah termasuk Ketua Pengarah DBP Datuk Abang Sallehuddin Abg Shokeran, bekas Ketua Pengarah DBP Datuk Seri Dr Awang Sariyan serta editor penerbitan Datuk Seri Mohd Annuar Zaini.

Semasa mengakhiri titah penghargaan itu, Sultan Nazrin kelihatan sebak dan terhenti seketika sebelum meneruskannya.

“Pada saat dikurniakan kemuliaan dan kejayaan daripada Ilahi, Beta sewajarnya merakamkan setinggi ingatan kepada ayahanda bonda, para guru serta para pemimpin yang telah mengasuh, mendidik, dan membimbing Beta.

“Sama-sama Beta pohon kita membaca surah Al-Fatihah, semoga ganjaran daripadanya disampaikan kepada roh ibu bapa, para guru dan para pemimpin yang begitu berjasa kepada kita,” titah Sultan Nazrin. – Bernama


PKPB: Majlis kahwin, tunang, resepsi tak dibenarkan di Kelantan

KOTA BHARU, 7 Rabiulakhir 1442H, Isnin – Jabatan Hal Ehwal Agama Islam Kelantan (JAHEAIK) menerusi Bahagian Undang-Undang Keluarga memutuskan untuk tidak membenarkan penganjuran majlis perkahwinan, pertunangan dan resepsi di negeri ini sepanjang tempoh Perintah Kawalan Pergerakan Bersyarat (PKPB).

Timbalan Pengarah (Pengurusan) JAHEAIK Tengku Kamaruddin Tengku Alias berkata arahan itu berkuat kuasa mulai semalam hingga PKPB ditamatkan.

Bagaimanapun, majlis akad nikah masih dibenarkan dengan mengikut prosedur operasi standard (SOP) dan syarat-syarat ditetapkan.

“Antara syarat yang perlu dipatuhi adalah majlis akad nikah dilaksanakan di premis persendirian, masjid, surau atau seumpanya dengan boleh dihadiri oleh 20 orang tetamu sahaja termasuk seorang jurunikah, pengantin, wali dan saksi.

“Selain itu, kursus praperkahwinan turut ditangguhkan dan perkhidmatan khidmat nasihat atau rundingcara hanya dijalankan secara dalam talian,” katanya ketika dihubungi Bernama hari ini.

Tengku Kamaruddin berkata sebarang arahan atau keperluan adalah tertakluk kepada ketetapan yang dikeluarkan Majlis Keselamatan Negara (MKN) dan Kementerian Kesihatan Malaysia (KKM).

Menteri Kanan (Kluster Keselamatan) Datuk Seri Ismail Sabri Yaakob pada Jumaat lepas berkata PKPB dilaksanakan di Kelantan selama dua minggu bermula 21 November susulan peningkatan kes COVID-19 di negeri berkenaan. – Bernama


PICK akan mulakan vaksinasi remaja berusia 12 hingga 17 tahun: Khairy

KUALA LUMPUR, 4 Muharram 1443H, Jumaat – Program Imunisasi COVID-19 Kebangsaan (PICK) akan memulakan proses vaksinasi kepada golongan remaja berusia 12 hingga 17 tahun, kata Menteri Penyelarasnya, Khairy Jamaluddin.

Beliau berkata, PICK akan memulakan vaksinasi mengikut keutamaan iaitu remaja (12 hingga 17 tahun) yang mempunyai masalah penyakit kronik, diikuti individu remaja (12 hingga 17 tahun) tanpa masalah perubatan dan berdasarkan penurunan umur.

Khairy berkata, kaedah ini dilaksanakan mengikut saranan Ketua Pengarah Kesihatan, Tan Sri Dr Noor Hisham Abdullah kepada Jawatankuasa Khas Jaminan Akses Bekalan Vaksin COVID-19 (JKJAV).

“Pengumuman akan dibuat minggu depan oleh @JKJAV tentang bagaimana vaksinasi COVID-19 untuk remaja akan dilaksanakan selari dengan pekeliling @DGHisham dan garis panduan klinikal terkini,” kata Khairy menerusi satu ciapan di laman Twitter. – Bernama


Pegawai polis dipercayai ada kaitan dengan Geng Nicky dibebaskan

KUALA LUMPUR,  24 Ramadan 1442H, Khamis – Seorang pegawai penyiasat kanan polis yang ditahan di bawah Akta Kesalahan Keselamatan (Langkah-Langkah Khas) 2012 (SOSMA) yang dipercayai mempunyai kaitan dengan kumpulan jenayah terancang Geng Nicky dibebaskan dengan jaminan polis semalam.

Perkara itu dimaklumkan peguam Gobind Singh Deo yang mewakili ASP Baldev Singh Gurdial Singh, 36, ketika dihubungi pemberita hari ini.

Sementara itu, Peguam Persekutuan Muhammad Safuan Azhar berkata, berikutan pembebasan itu, Baldev Singh akan menarik balik permohonan habeas corpus supaya dibebaskan serta-merta daripada tahanan SOSMA.

“Mahkamah menetapkan 11 Mei ini untuk pengurusan kes berhubung penarikan balik permohonan habeas corpus di hadapan Hakim Mahkamah Tinggi Mohamed Zaini Mazlan,” katanya kepada pemberita selepas pengurusan kes di hadapan Timbalan Pendaftar Catherine Nicholas hari ini.

Baldev Singh memfailkan permohonan habeas corpus pada 30 April lepas dengan menamakan Supt Amran Mohd Jusin (pegawai penyiasat) dan Ketua Polis Negara sebagai responden pertama dan kedua.

Berdasarkan afidavit sokongannya yang difailkan bersama permohonan itu, Baldev Singh mendakwa, beliau ditahan pada 26 April lepas di ibu negara untuk siasatan melibatkan suatu kes jenayah di bawah Seksyen 130V Kanun Keseksaan yang dibaca bersama dengan SOSMA.

Dalam permohonan itu, Baldev Singh mendakwa, beliau tidak pernah terlibat dengan apa-apa kes berkaitan di bawah Seksyen 130V dan penahanannya di luar skop serta jangkaan seksyen berkenaan atau di bawah peruntukan SOSMA, selain penahanannya adalah tidak sah serta bertentangan dengan Perlembagaan Persekutuan.

Semalam, sebuah portal media melaporkan Mahkamah Tinggi Shah Alam diberitahu bahawa seorang pegawai polis, ASP Rahmat Fitri Abdullah yang ditahan di bawah SOSMA kerana dipercayai mempunyai kaitan dengan Geng Nicky telah dibebaskan tiga hari lepas.

Rahmat Fitri kemudiannya menarik balik permohonan habeas corpus dan mahkamah membatalkan permohonan itu kerana ia bersifat akademik.

Pada 9 April lalu, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas tuduhan terbabit dalam kumpulan Geng Nicky.

Nicky, 33, merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas. -Bernama


Prosedur umrah jemaah Malaysia akan diumum dalam masa terdekat

BENTONG, 1 Muharram 1443H, Selasa – Menteri di Jabatan Perdana Menteri (Hal Ehwal Agama), Datuk Dr Zulkifli Mohamad al-Bakri berkata, prosedur menunaikan umrah bagi rakyat Malaysia akan dimaklumkan setelah dimuktamadkan dengan Kedutaan Arab Saudi, dalam masa terdekat.

Beliau berkata, antara aspek diberi tumpuan adalah meneliti isu pemberian visa umrah dan pelancongan kepada umat Islam yang bercadang untuk mengerjakan ibadah tersebut dalam tempoh terdekat.

Katanya, kerajaan berkemungkinan melihat dengan lebih dekat keperluan visa pelancongan dan umrah disekalikan agar tidak timbul masalah ketika buat mengerjakan umrah.

Jika kedua-dua visa berkenaan dapat dibuat di Malaysia, proses itu akan lebih memudahkan rakyat negara ini untuk ke tanah suci, katanya.

“Ketika ini pihak kami di Jabatan Perdana Menteri (Hal Ehwal Agama) sedang mengutip sebanyak mungkin maklumat penting berkaitan sebelum proses kebenaran umrah.

“Insya-Allah apabila mendapat syarat nyata akan diumumkan kepada masyarakat,” katanya seperti dilapor media tempatan.

Beliau berkata demikian dalam sidang akhbar pada Program Bantuan Musaadah 2021 di Masjid Sultan Abu Bakar Kampung Janda Baik, hari ini.

Menurut Dr Zulkifli, rakyat Malaysia dibenarkan menunaikan ibadah umrah tahun ini selepas kerajaan Arab Saudi mengumumkan umrah dibuka semula kepada jemaah luar negara bermula hari ini.

Terdahulu, Duta Besar Arab Saudi ke Malaysia, Mahmoud Hussein Saed Qattan berkata, kadar vaksinasi Malaysia yang merupakan antara terpantas di dunia membolehkan ia disenaraikan antara 49 negara yang diberi kelulusan Arab Saudi bagi tujuan pelancongan bermula 1 Ogos lalu.


Polis selamatkan lelaki Bangladesh dilarikan lima suspek

KUALA LUMPUR, 17 Rabiulawal 1444H, Jumaat – Seorang lelaki warga Bangladesh yang tangan dan kakinya dirantai kerana dipercayai berhutang diselamatkan polis di sebuah bangunan kosong di Seri Kembangan di sini, Ahad lepas.

Ketua Polis Daerah Sentul, ACP Beh Eng Lai, berkata mangsa berusia 45 tahun ditemukan susulan penahanan dua lelaki warga Bangladesh dipercayai suspek utama berumur 34 dan 43 tahun di sebuah rumah kongsi berhampiran bangunan berkenaan pada hari sama.

Beliau berkata polis turut menahan tiga warga tempatan iaitu sepasang suami isteri berusia 33 tahun dan seorang wanita berumur 56 tahun di sekitar Lembah Klang pada Isnin lepas.

Katanya, mangsa dipercayai dilarikan kesemua suspek terbabit di Jalan Sentul Indah di sini, pada 7 Okt lalu selepas berhutang RM25,000 dengan salah seorang daripada mereka.

“Mereka telah meminta wang tebusan sebanyak RM40,000 daripada keluarga mangsa yang berada di negara asal,” katanya dalam kenyataan.

Menurutnya polis turut merampas antaranya enam telefon bimbit dan sebuah kereta yang dipercayai digunakan ketika melakukan jenayah berkenaan.

Katanya dua warga asing terbabit direman sehingga 24 Okt ini manakala tiga lagi dibebaskan dengan jaminan polis dan kes disiasat mengikut Seksyen 362 Kanun Keseksaan kerana melarikan orang. – Bernama


Kos PRN Melaka, Johor mampu tampung 100 keluarga seumur hidup!

KOS Suruhanjaya Pilihan Raya (SPR) dalam mengendalikan Pilihan Raya Negeri (PRN) Melaka dan Johor baru-baru ini ialah RM141,000,000.00

Tuan puan tahu tak RM141 juta itu banyak mana?

Kalau kita estimate perbelanjaan makan minum satu Keluarga Malaysia berjumlah lima orang yang tinggal di kawasan pinggir/luar bandar ialah RM60 sehari, RM141 juta mampu menanggung makan minum 100 buah keluarga selama 64 tahun

Jumlah tersebut boleh melepaskan beban keperluan asas kehidupan 100 buah keluarga seumur hidup mereka!

Ir Ts Lukman Al Hakim

Setiausaha Agung BERJASA


Orde Baru Islam 2121, Malaysia Unggul 2040 susuk baharu harakah Islamiyah ISMA

BANGI, 29 Rejab 1442H, Sabtu – Cabaran dakwah yang semakin getir memerlukan sesebuah organisasi Islam memiliki hala tuju sistematik, inovatif dan pada masa sama masih berpandu kepada hidayah.

Atas dasar itu, gerakan Islam, Ikatan Muslimin Malaysia (ISMA) memperkenalkan gagasan Orde Baru Islam 2121 (OBI2121) dan Malaysia Unggul 2040 (MU2040) sebagai susuk baharu harakah Islamiyahnya.

Amir ISMA, Ustaz Abdullah Zaik Abdul Rahman berkata, gagasan berkenaan memberi tumpuan kepada gerakan dakwah untuk 100 tahun kedua mendatang atau juga dikenali sebagai ‘miawiyyah.

Fasa perjuangan baharu itu juga jelasnya, bakal bergerak mengikut perancangan yang jelas dari permulaan, pertengahan dan sehingga ke akhir destinasi dituju.

“Dua tahun telah berlalu, hasil kerja keras yang dilakukan oleh kita semua, alhamdulillah, kini ISMA bersedia untuk mengibarkan layar dan mengangkat sauh, memulakan pelayaran baharu dakwah bagi mengharungi 100 tahun kedua dakwah dengan realiti baharu yang lebih mencabar.

“ISMA akan merealisasikan agenda tajdidnya hanya menerusi dua perancangan. Orde Baru Islam 2121 (OBI2121): Gagasan 100 tahun yang melangkaui batas usia dan sempadan geografi.

“Malaysia Unggul 2040 (MU2040): Merupakan fasa pertama bermatlamat membangunkan Malaysia menjadi sebuah negara unggul yang memiliki kuasa nasional bertaraf dunia dan akan menjadi tapak peradaban Order Baru Islam,” katanya.

Beliau berkata demikian dalam ucapan dasar sempena Mesyuarat Agung Perwakilan ISMA kali Ke-17, hari ini.

Pemimpin gerakan Islam itu berkata, dua gagasan tersebut memiliki 12 ciri atau prinsip yang meliputi aspek rabbani; istisyraf mustaqbal; syumul; tajdid peradaban; realistik dan global.

Katanya, gagasan berkenaan dibangunkan berasaskan fakta dan kajian yang menjadikannya bersifat ideal dan bukan sekadar suatu angan-angan kosong.

Katanya lagi, susuk baharu perjungan itu bakal menjadikan ISMA terus relevan dan berkembang mengikut perkembangan masa iaitu ciri manhaj yang sentiasa seimbang.

“Demikian corak kerja baharu ISMA di masa hadapan yang sistematik, inovatif, berpandukan hidayah, mementingkan ilmu, profesional dan sentiasa berkembang. Struktur baharu yang dinamik dan semangat yang sentiasa baharu (mutajjid) di luar batasan limitasi.

“Sebagai sebahagian daripada pembaharuan tersebut, hari ini kita akan melakukan perubahan terakhir kepada struktur, pertukaran portfolio dan pelantikan kepimpinan baharu di semua peringkat,” katanya.


Melaka keluar SOP solat tarawih seminggu sebelum Ramadan

MELAKA, 3 Syaaban 1443H, Ahad – Solat tarawih berjemaah masjid dan surau di Melaka pada Ramadan tahun ini, dibenarkan namun ketetapan prosedur operasi standard (SOP) yang diguna pakai akan dikeluarkan pekelilingnya seminggu sebelum umat Islam kehadiran bulan tersebut.

Pengarah Jabatan Agama Islam Melaka (JAIM), Datuk Che Sukri Che Mat berkata, SOP solat tarawih di negeri itu masih dalam perbincangan dan ia akan mengambil kira situasi semasa, dan ketetapannya akan diputuskan menerusi mesyuarat majlis kerajaan negeri (MMKN) akan datang.

“Ia masih kekal seperti mana SOP sedia ada sekarang yang melibatkan 185 masjid dan 170 surau seluruh negeri yang dibenarkan untuk mengadakan solat Jumaat.

“Namun apa yang kita tekankan ialah mengekalkan pemakaian pelitup muka, penjarakan fizikal dan mengimbas aplikasi MySejahtera,” katanya ketika ditemui pemberita selepas menghadiri Program Pascaperkahwinan Cinta Penghujung Senja di Bukit Katil di sini hari ini.

Mengulas lanjut mengenai segala aktviti termasuk mengadakan jamuan di masjid dan surau sepanjang Ramadan, juga akan diputuskan dalam pekeliling tersebut selepas meneliti semua aspek.

Sementara itu, katanya, solat berjemaah di masjid dan surau ketika ini turut kekal mengunakan SOP sedia ada, namun meminta jemaah yang dikesan kontak rapat kepada pesakit positif COVID-19 supaya tidak hadir untuk solat berjemaaah bagi mengelakkan tercetusnya kluster di masjid dan surau di negeri ini.-  Bernama


PRN Melaka: Proses undi berjalan lancar tanpa sebarang provokasi

MELAKA, 15 Rabiulakhir 1443H, Sabtu – Proses pengundian Pilihan Raya Negeri (PRN) Melaka di 217 pusat mengundi berjalan lancar setakat ini dengan pematuhan prosedur operasi standard (SOP) yang baik di kalangan pengundi.

Ketua Polis Melaka, Datuk Abdul Majid Mohd Ali berkata, sejak jam 8 pagi tadi proses pengundian berlangsung tanpa sebarang provokasi atau kemunculan barong panas.

Beliau seperti dilapor Kosmo! berkata, hasil pemantauan pasukannya sehingga jam 11.30 pagi, semua pihak termasuk calon, jentera parti politik dan pengundi didapati mematuhi SOP ditetapkan.

“Apa yang paling baik sekali proses PRN Melaka ini, langsung tiada barong-barong panas berhampiran pusat mengundi dibuka yang boleh mencetuskan provokasi.

“Ini menunjukkan pengundi dan parti-parti politik kini semakin matang, Suruhanjaya Pilihan Raya (SPR) juga profesional dan tahniah kepada orang Melaka kerana kematangan ini,” katanya.

Beliau berkata demikian selepas mengadakan lawatan di Pusat Mengundi Sekolah Menengah Kebangsaan Telok Mas di sini, hari ini.

Proses pengundian PRN Melaka bermula 8 pagi ini dengan 217 pusat pengundian dibuka membabitkan sebanyak 1,109 saluran bagi membolehkan rakyat Melaka memilih kerajaan baharu.

Pengundian membabitkan 476,037 pengundi biasa daripada keseluruhan 495,195 pengundi, dikendalikan seramai 12,290 petugas pilihan raya di semua 28 kerusi Dewan Undangan Negeri (DUN) sehingga waktu mengundi tamat pada 5.30 petang.


Lapangan terbang Kabul jadi sasaran serangan roket

KABUL, 21 Muharram 1443H, Isnin – Lapangan terbang Kabul pada Isnin menjadi sasaran serangan roket, ketika pasukan tentera pimpinan Amerika Syarikat (AS) sedang dalam proses berundur dari Afghanistan, kata saksi.

“Lima roket yang dipasang pada sebuah kereta itu dibedil dari Khair Khana Minia, tetapi dapat dipintas sistem peluru berpandu AS,” kata saksi Sayyad Mohammad kepada Xinhua.

Belum ada laporan mengenai korban.

Laporan media memetik kenyataan Rumah Putih, Presiden Joe Biden sudah diberikan taklimat mengenai serangan roket itu, dan bahawa operasi di lapangan terbang Kabul masih diteruskan.

Taliban belum mengesahkan kejadian itu setakat ini.

Penerbangan membawa keluar tentera AS kini di fasa akhir dan dijangka selesai pada Selasa.

Pada Khamis, sekurang-kurangnya 170 warga Afghanistan dan 13 tentera AS terbunuh dan kira-kira 200 orang cedera dalam insiden letupan di pintu masuk sebelah timur lapangan terbang, ketika orang ramai menunggu untuk dipindahkan.

ISIS-K, sekutu Daesh di Afghanistan mengaku bertanggungjawab atas serangan itu.

Pada Ahad, sekurang-kurangnya enam orang awam dan seorang yang disyaki militan ISIS-K terbunuh dalam serangan dron AS di sebuah kawasan di sebelah barat lapangan terbang. – Bernama


Institut UMNO entiti penting pastikan parti terus relevan: Ahmad Zahid

KUALA LUMPUR, 28 Zulkaedah 1444H, Sabtu – Timbalan Perdana Menteri, Datuk Seri Dr Ahmad Zahid Hamidi melahirkan keyakinan Institut UMNO mampu menjadi entiti penting mengumpulkan pemikir bagi menggarap idea dan melunakkan pandangan dalam membolehkan parti itu terus relevan.

Presiden UMNO itu berkata, penubuhan institut berkenaan bertujuan memperkasa parti dalam aspek intelektual dan sebagai platform bagi meningkatkan pengetahuan ahli mengenai falsafah serta sejarah perjuangan, kesedaran dan kefahaman politik selain membentuk kesatuan fikrah.

“Perbincangan bersama Timbalan Presiden Majlis Profesor Negara, Profesor Emeritus Dr Kamaruddin M Said telahpun diadakan bagi melihat gerak kerja dan progres Institut UMNO,” menurutnya dalam hantaran di laman Facebook.

Januari lepas, Ahmad Zahid mengumumkan pelantikan Kamaruddin bagi mengetuai Institut UMNO, manakala Profesor Datuk Dr Abdul Mua’ti@Zambri Ahmad dilantik sebagai timbalan beliau. – Bernama


Jordan, Turkiye kecam menteri Israel ceroboh al-Aqsa

BAITULMAQDIS, 10 Muharam 1445H, Jumaat – Kerajaan Jordan dan Turkiye mengecam tindakan biadab Menteri Israel dan peneroka Yahudi yang menyerbu perkarangan Masjid al-Aqsa.

Awal pagi tadi, Menteri Keselamatan Israel, Itamar Ben-Gvir menceroboh perkarangan al-Aqsa di Baitulmaqdis bersama lebih 340 peneroka Yahudi ekstremis – didakwa sekitar 1,600 mendapat perlindungan rejim haram Israel.

Dalam satu kenyataan Kementerian Luar Negeri Jordan hari ini, pihaknya mengecam pencerobohan dan memberi amaran kesan berbahaya apabila membenarkan pelampau melakukan tindakan provokatif.

Menurut agensi berita Jordan, Petra, jurucakap rasmi Kementerian, Duta Besar Sinan Al-Majali berkata, tindakan menteri Israel dan peneroka Yahudi adalah melanggar  undang-undang antarabangsa secara terang-terangan.

Sinan juga menekankan hak Palestin terhadap kedaulatan Baitulmaqdis timur yang diduduki; dia mengingatkan Tel Aviv bahawa – sebagai kuasa penjajah – mereka tidak mempunyai kedaulatan ke atas keseluruhan Baitulmaqdis dan tapak suci Islam.

Kementerian Luar Turkiye juga senada dengan kecaman itu, menyeru pihak berkuasa Israel menghalang provokasi yang melanggar kesucian Masjid al-Aqsa dan status sejarahnya, berdasarkan undang-undang antarabangsa dan mencegah peningkatan ketegangan. – Agensi


Buli siber: Malaysia kedua tertinggi di Asia

KUALA LUMPUR, 11 Jamadilakhir 1443H, Jumaat – Laporan Tabung Kanak-Kanak Pertubuhan Bangsa-Bangsa Bersatu (UNICEF) yang menunjukkan Malaysia berada pada kedudukan kedua di Asia pada 2020 bagi perbuatan buli siber dalam kalangan belia, menunjukkan bahawa buli siber kini menjadi masalah yang semakin ketara dalam negara.

Penggunaan media sosial yang meluas telah menjadikan ia platform yang menggalakkan perbuatan buli siber dan sikap buruk, bukan sahaja dalam kalangan belia, malah orang dewasa.

Penyelidik mengenai buli siber belia Jessie Yong berkata, perbuatan itu mungkin berpunca dari rasa tidak gembira si pembuli akibat keperluan asasnya tidak dipenuhi.

“Menurut Teori Pilihan Glasser, keperluan-keperluan itu berkisar kepada aspek kelangsungan hidup, isu kepunyaan (untuk menyayangi, disayangi dan harga diri), kuasa, kebebasan dan keseronokan,” jelasnya kepada Bernama dalam satu temu bual.

Teori Pilihan yang dibangunkan oleh pakar psikiatri Amerika Syarikat, William Glasser itu menyatakan bahawa setiap manusia mempunyai lima keperluan asas yang menggerakkan tingkah laku (pilihan mereka).

“Apabila satu atau lebih keperluan asas ini tidak dipenuhi, mereka mungkin menggunakan buli siber sebagai platform bagi memuaskan keperluan itu. Itu sebabnya kes buli siber tidak hanya dilakukan oleh golongan belia sahaja, tetapi turut membabitkan orang dewasa,” jelas Yong, yang juga pensyarah sambilan di Kolej Universiti Tunku Abdul Rahman (TAR UC).

“Kajian juga menunjukkan bahawa pelaku buli siber mengalami kadar kesunyian yang tinggi,” katanya dalam webinar TalkSpace yang diadakan baru-baru ini bagi menangani isu berkaitan dengan buli siber terutama dalam kalangan belia.

“Ini disebabkan oleh kekurangan kasih sayang ahli keluarga dan masyarakat di sekeliling mereka. Membuli dalam talian adalah usaha mereka untuk meraih perhatian daripada orang asing,” katanya.

Beliau berkata mereka yang mempunyai rasa harga diri yang rendah, rasa kurang diterima secara sosial dan rasa kurang popular atau kurang disukai, juga mempunyai kecenderungan untuk terlibat dalam buli siber, berikutan kajian menunjukkan bahawa pembuli siber selalunya adalah individu yang tidak pandai bersosial.

Sementara itu dalam seminar yang sama, pengasas Projek #Cybercancelled dan bekas Miss Petite Universe International Semenanjung (MPUIS) 2020, Narvinni Jayakumar berkongsi pengalamannya  berhadapan dengan pelbagai bentuk buli siber sejak berusia 16 tahun.

Menurutnya, beliau melalui pengalaman dibuli secara lisan, secara penyamaran serta secara menghendap siber (cyber stalking); dan kini beliau berhasrat untuk membantu mereka yang mengalami situasi sama dengannya.

Sesi webinar pada 29 Disember lepas itu, dianjurkan buat julung kalinya oleh pelajar tahun akhir Komunikasi Persuasif dari Pusat Pengajian Komunikasi Universiti Sains Malaysia dan dihadiri lebih 400 orang.

Kumpulan pelajar itu turut melancarkan kempen NETHICS bagi tujuan memupuk etika media sosial yang baik dan membendung gangguan siber.

Pengarah projek Larissa Lorelle Christian berkata, kempen itu akan memberi peluang kepada belia untuk menangani isu buli siber dan mempelajari etika berkomunikasi dalam talian.

Bengkel WorkSpace turut diadakan sempena kempen berkenaan pada 10 Jan lepas untuk berkongsi kepentingan membina jenama diri dan cara untuk memperbaiki identiti dalam talian menerusi platform media sosial. – Bernama